Peniaga Kongsi Cara Simpan Lemang Supaya Tak Cepat Basi. Penting!

TIPS / CARA SIMPAN LEMANG TAHAN LAMA, TAK MUDAH BASI
Menjelang hari raya ni, dah tentulah ramai antara kita yang akan sediakan makanan Hari Raya macam ketupat, lemang dan sebagainya.

Kalau ketupat atau nasi impit tu mungkin ramai yang buat sendiri, tapi biasanya lemang pula dibeli daripada penjual sebab susah kita nak cari buluh dan bakar sendiri kan?
Bila dah beli banyak tu, kadang-kadang tak sempat nak makan sampai habis tapi lemangnya dah basi. Mesti pernah jadi macam ni kan?

Jadi di sini kami ingin kongsikan cara simpan lemang yang betul supaya tahan lama dan tak mudah basi.

Tips ini dikongsikan oleh peniaga sendiri, khas untuk pembeli yang suka beli lemang panas-panas.
Jom kita baca perkongsian beliau sepenuhnya di bawah ini:
Tips / Cara Simpan Lemang Tahan Lama & Tak Cepat Basi
Hari ni nak kongsi tips & cara simpan lemang yang baru dibeli ketika lemang masih panas.
1. Jangan Sesekali Simpan Lemang Panas Dalam Bekas Tertutup
Satu perkara yang ramai tak tahu, bila beli lemang panas jangan simpan di tempat yang tertutup.
Apa akan jadi?
Ok Mai nak cerita sikit.
Jangan simpan lemang yang masih panas didalam tempat tertutup seperti bekas makanan dalam tempoh yang lama. Ia boleh menyebabkan wap panas terperangkap dan lemang akan “berpeluh”.
Bila lemang tersebut sejuk ianya akan bercampur dengan wap air dan lemang tersebut sangat mudah rosak.
Kebarangkalian lemang akan menjadi berlendir.
Lemang akan menjadi masam kerana wap air dan daun pisang akan cepat menghasilkan bau yang tidak enak.
Lemang juga akan menjadi lembik kerana wap air yang terperangkap didalam buluh dan bercampur dengan pulut yang telah dimasak.
Baca juga: 7 Petua Nak Dapatkan Nasi Impit Tahan Lama & Tak Cepat Berair. 3-4 Hari Pun Masih Sedap!
2. Biar Wap Panas Keluar Terlebih Dahulu
Biasanya bila pelanggan beli lemang, kebiasaannya jurujual akan balut lemang tersebut dengan kertas.
Jadi, apa pelanggan perlu buat?
Jika tak nak makan dalam waktu terdekat, sebaiknya koyakkan sedikit lubang bahagian atas untuk memberi ruang wap panas keluar.
3. Petua Tonggengkan ‘Kaki’ Ke Atas
Ada orang kata kalau nak tahan tonggengkan ‘kaki’ keatas, betul ke?
Jawapannya…
Jika anda tonggengkan kaki keatas, memang lemang akan lebih tahan tetapi lemang akan hilang rasa aslinya.
Sebabnya segala minyak yg terhasil dari santan akan meleleh keluar dan lemang akan jadi kering.
Jadi, tak perlu tonggengkan jika anda ingin kekalkan rasa asli pada lemang.
4. Simpan Dalam Peti Sejuk
Apa yang anda perlu buat ialah biarkan lemang sejuk secara semula jadi dan biarkan wap lemang keluar.
Pastikan lemang betul-betul dah sejuk barulah disimpan.
Nak lebih tahan, belah buluh, biarkan lemang sejuk. Kemudian masukkan ke dalam bekas kedap udara dan simpan dalam peti sejuk / freezer.
Kalau nak makan. Boleh la reheat guna rice cooker bersama nasi yang dah masak atau paling senang guna microwave.
Baca juga: Cara 2-in-1 Buat Bubur Bayi & Nasi Sekaligus. Senang, Jimat Masa!

Selamat Mencuba!
Ok, mudah kan cara simpan lemang ni?
Mungkin ada antara kita yang kurang aware dengan tips ini, jadi bolehlah kita kongsi supaya taklah membazir bila lemang tu basi sebelum sempat kita habiskan nanti.
Semoga bermanfaat dan diharap tips ini juga dapat membantu kita berjimat di Hari Raya.
*Kredit: Lemang Pokok Buluh


Cara Simpan Buah Limau Kasturi Supaya Tahan Berbulan-Bulan, Nak Guna Pun Senang!

Penggunaan buah limau untuk masakan dan minuman dalam kalangan rakyat Malaysia sudah tidak asing lagi. Rasa masam-masam sudah tentunya menjadi penambah rasa yang enak dalam masakan dan sebenarnya anda tidak perlu gunakan dalam kuantiti yang banyak. Tapi, asyik tak jumpa cara simpan buah limau ini supaya tahan lama…
Disebabkan di pasaraya, buah limau kasturi seringkali dijual dalam kuantiti yang banyak kesudahannya buah limau tersebut akan kecut dan buruk di dalam peti sejuk. Oleh itu, apa kata kita cuba tips yang dikongsikan supaya anda dapat simpan buah limau kasturi bertahan selama berbulan-bulan!

Baca juga: Cara Pilih Buah Avocado Dengan Betul Untuk Anak, Barulah Isi Lembut!
CARA SIMPAN BUAH LIMAU KASTURI BOLEH TAHAN BERBULAN-BULAN
1. Potong dua limau yang nak disimpan supaya mudah diperah nanti.

2.Perah dan dapatkan sebekas.

3.Sudukan ke dalam bekas kiub ais.

4.Simpankan dalam peti sejuk beku semalaman supaya betul-betul beku.

5.Keesokkan harinya dah boleh keluarkan dan simpan dalam bekas. Bila nak guna senang., cuma ambil seketul dua yang perlu untuk masak.

Nak guna untuk buat minuman seperti teh o limau atau dalam masakan pun mudah!
Sumber: Siti Fatimah Abas


5 Tips Masak Macam Lipas Kudung Bagi Ibu Yang Ada Anak Kecil. Lagi Sihat & Jimat Banyak

“Adui, letihnya hari ni. Dah lewat pulak tu, terpaksa tapau luar lagilah nampaknya. Kesian budak-budak tu asyik makan bungkus je. Macam mana nak buat ya…”
Kita sebagai ibu kalau boleh mesti nak memasak juga untuk anak. Bukan sekadar nak berjimat, tapi makanan yang disediakan sendiri lagi terjamin bersih dan sihat. Sesekali makan luar tak apalah, tapi kalau selalu sangat rasa kasihan pula kan?

Apa kata ibu-ibu cuba tips uruskan makanan seperti yang dikongsikan oleh Puan Khalida Mahsari ini. Menurut beliau, inilah rutin yang biasa dipraktikkan memandangkan jadualnya yang padat sebagai seorang ibu yang kini sedang melanjutkan pengajian di IPT.
Kadang-kadang kita memang rasa tak cukup masa nak memasak untuk keluarga dan anak-anak. Tapi sebenarnya, ada cara untuk memudahkan kita memasak kalau kita dapat rancang dan uruskan bahan dapur dengan efisyen.

Jadi, jom kita tengok tips yang dikongsikan oleh Puan Khalida di bawah ini.

5 Tips Masak Macam Lipas Kudung Bagi Ibu Yang Ada Anak Kecil
Ada beberapa tips yang saya nak kongsikan supaya kita dapat memasak dengan cepat untuk anak dan suami.
Yalah, kadang-kadang memang rasa susah nak masak sebab suami nak makan benda lain, untuk anak-anak pula kena masak benda lain.
Diharapkan dengan beberapa tips ini, dapat memudahkan kerja ibu setiap hari.
1. Potong Sayur Siap-siap, Simpan Dalam Bekas
Sayur-sayur saya akan potong siap-siap dan simpan dalam plastik macam ni. Jadi bila nak masak dah senang, tak payah nak pakai cari pisau, chopping board, buang kulit, dan sebagainya. Tinggal nak dimasukkan dalam kuali saja.
Kalau sayuran yang dah siap dipaketkan dengan elok, saya tak usik dah sebab boleh susun elok. Biasanya dalam 3 minggu, sayur ni masih elok lagi. Nak lagi tahan, boleh lapik tisu dalam setiap plastik. Guna bekas tupperware pun boleh buat cara yang sama dan rajin-rajin gantikan tisu bagi tahan lama.
Ziplock plastic bag yang comel ni saya beli jenama SimplyLiving di Giant Setapak. Harganya RM6.95 sepaket.

2. Pes Tomato Homemade Serbaguna
Tomato kaya dengan khasiat Vitamin A dan Vitamin C. Ia juga memberi rasa yang enak dalam masakan anak-anak.
Jadi, ibu-ibu boleh buat pes tomato untuk disimpan sebagai stok.
Nanti boleh gunakan untuk masak spaghetti bolognese, tomyam, dan buat nasi tomato pun sedap. Bukan untuk bayi saja, boleh masak untuk satu keluarga menggunakan pes tomato ni.
Bahan-bahan

2 biji tomato masak
1 biji capsicum merah
1 batang carrot
1/2 batang celery
1 biji bawang besar
3 ulas bawang putih

Cara-cara
i) Kisar semua bahan dengan air yang cukup. Masak sehingga hilang air dan agak pekat pesnya.
ii) Sejukkan pes tomato yang dah siap dan dan boleh terus bekukan dalam ice tray.
Kalau simpan dalam chiller boleh tahan 5 hari, dan kalau dalam freezer tahan 3 bulan.

3. Stok Santan Frozen
Masakan kita mesti lebih sedap kalau pakai santan asli kan? Tapi sayangnya jangka hayat santan asli ni taklah lama dibandingkan dengan santan serbuk atau santan dalam kotak.
Jadi, saya lebih suka simpan santan fresh ni dalam kiub ais macam dalam gambar. Bila nak guna, ambillah seketul dua, ikut banyak mana lauk tu supaya bersesuaian dengan kuantiti yang kita perlukan.
Senang, kan?

4. Stok Kaki Ayam Untuk Penambah Rasa Makanan Bayi
Memandangkan kita tak nak bubuh garam dan perasa MSG dalam makanan bayi, jadi eloklah kalau buat chicken feet stock atau stok kaki ayam ni.
Lagipun, ada banyak khasiatnya untuk imuniti bayi.
Bahan-bahan

Kaki ayam sepaket
Kayu manis bunga lawang
Bawang besar 1biji
Bawang putih setengah labu
Halia beberapa hiris

Celery
Tomato sebiji

Cara-cara
i) Rebus kesemua bahan di atas, lepas tu guna pressure cooker selama 1-2 jam sampai tulang kaki terlerai.
ii) Masukkan tomato lewat sikit, kira-kira lagi setengah jam nak masak tu barulah bubuh dalam periuk.
iii) Tunggu sejuk dan bekukan dalam ice tray macam pes tomato dan stok kaki ayam tadi.

5. Stok Frozen Goreng-goreng
Tak sahlah kalau tak ada stok frozen macam fries, nugget dan sebagainya dalam peti sejuk dekat rumah kan.
Tapi kalau nak bagi bayi makan yang dijual di pasar raya tu kurang sesuailah sedikit sebab biasanya mengandungi pengawet, garam dan perasa.
Jadi kalau nak lebih sihat dan selamat, hujung minggu bolehlah kita buat stok di rumah siap-siap. Boleh gabungkan dengan sayuran sekali. Sesuai sangat kalau anak tu jenis susah nak makan sayur.

Caranya mudah saja. Saya sertakan resepinya di bawah.
Resepi Nugget Ayam Homemade
Bahan-bahan

Isi ayam yang dikisar kasar
Telur sebiji
Daun bawang
Carrot
Brokoli

Cara-cara
i) Gaulkan sebati kesemuanya.
ii) Ratakan didalam loyang dan kukus seketika.
iii) Setelah sejuk boleh la dipotong mengikut kreativiti ibu ibu dan sedia digoreng.

Resepi Kentang Goreng Homemade
Bahan-bahan

Kentang (dipotong panjang)
Tepung jagung
Mixed herb

Cara-cara
i) Kentang yang dah dipotong panjang direbus setengah masak. Boleh test cucuk dengan garfu. Kalau dah lembut boleh diangkat, tak perlu sehingga kentang lembik ya.
ii) Toskan kentang, gaul bersama tepung jagung dan mixed herb. (nak goreng baru letak tepung jagung pun boleh)
iii) Siap simpan di dalam freezer.

Jimat Banyak & Lagi Sihat Kalau Masak Sendiri
Walaupun nampak renyah, sebenarnya taklah susah sangat. Cuba setkan masa pada hujung minggu untuk buat mana yang boleh.
Nanti bila nak masak, senang. Semua dah tersedia. Tinggal masukkan dalam periuk atau kuali.
Mudah kan? Semoga tips ini dapat membantu ibu-ibu jimatkan masa memasak di dapur, dan pada masa yang sama tetap berpeluang menyediakan hidangan yang berkhasiat untuk anak-anak.
Selamat mencuba!

*Tips cepat memasak ini dikongsikan oleh Puan Khalida Mahsari menerusi Facebook. Ia telah disunting dan diterbitkan semula dengan kebenaran. Untuk maklumat lanjut, boleh follow post asal beliau di SINI.


Cara Simpan Milo Supaya Tak Keras, Guna ‘Oxygen Absorber’. Beli Kat Kedai Kuih Je

Memang frust kalau simpan Milo, Nescafe, Horlicks atau susu tepung lepas tu dia jadi keras dan berketul kan?
Kadang tu dah simpan dalam bekas yang elok dan kedap udara, tapi tetap juga jadi macam ni…

Tular hari ini sebuah posting di Facebook tentang penggunaan oxygen absorber yang digunakan untuk simpan Milo.
Menurut Lola Lolieta, inilah cara yang  biasa digunakan olehnya untuk elakkan Milo, Nescafe, atau apa-apa serbuk daripada jadi keras apabila disimpan dalam bekas.

Oxygen absorber ini boleh dibeli dari kedai kuih.

Kalau tengok pada gambar, untuk satu pek (dalam ada 50pcs) harganya lebih kurang RM7.60.

Ini cara nak simpan Milo guna oxygen absorber tu.

Ini contoh paket yang boleh dibeli di kedai kek dah alatan kuih.

Kredit Gambar: Lola Lolieta
Mungkin ramai nak tahu lebih lanjut, apakah sebenarnya oxygen absorber dan adakah ia selamat digunakan untuk makanan?
Di sini kami kongsikan lebih lanjut tentang oxygen obsorber menerusi sebuah perkongsian dari Pusat Racun Negara.
Apakah ‘Oxygen Absorber’?
Pernahkah anda menjumpai bungkusan kecil yang mengandungi biji-biji kecil lutsinar yang tertulis ‘Silica gel’ di dalam kotak kasut yang baru atau ‘Oxygen absorber’ di dalam botol vitamin yang baru dibuka?
Tahukah anda fungsi kedua-dua bahan ini?

Fungsi Oxygen Absorber
‘Silica gel’ adalah penyerap lembapan manakala, ‘Oxygen absorber’ adalah penyerap oksigen dan mempunyai FUNGSI YANG SAMA.
Kedua-duanya diletakkan di dalam bungkusan produk supaya sesuatu produk itu tidak mudah rosak, tidak teroksida atau tidak berkulat, dan memanjangkan jangka hayat produk.
Namun, apakah perbezaan antara penyerap lembapan dan penyerap oksigen?
PERBEZAAN PENYERAP LEMBAPAN DAN PENYERAP OKSIGEN
1. Kegunaan Pada Produk
Kegunaannya mungkin berbeza mengikut kesesuaian produk.
Penyerap lembapan (silica gel) biasanya diletakkan dalam produk pembungkusan seperti kasut atau beg tangan.
Manakala penyerap oksigen pula biasa didapati dalam pembungkusan produk-produk makanan dan ubat-ubatan.
2. Bahan
Kebiasaannya kandungan penyerap lembapan adalah gel silika.
Penyerap oksigen pula kebiasaannya diperbuat daripada serbuk besi (‘iron’) yang berwarna hitam.

3. Ada Ia Selamat?
Kedua-dua bahan ini boleh digunakan dan dapat membantu ketahanan produk.
Oxygen absorber secara khususnya dapat membantu makanan seperti kacang, kerepek, kuih raya dan biskut kekal fresh dan tidak berbau hapak.
Secara umumnya, gel silika tidak beracun namun berpotensi menyebabkan saluran pemakanan tersumbat jika termakan dengan jumlah yang sangat banyak terutamanya oleh kanak-kanak kecil.
Bahan dalam penyerap oksigen pula adalah toksik dan jika seseorang keracunan besi, ia akan menyebabkan simptom-simptom seperti muntah-muntah, cirit-birit (najis berwarna hitam) dan sakit perut. Malah, keracunan yang teruk boleh menyebabkan muntah darah, tekanan darah rendah, paru-paru berair dan kerosakan hati.

Kesimpulannya, kita perlu berhati-hatilah menyimpan produk yang mempunyai kedua-dua bahan ini.
Walaupun ia selamat digunakan, namun sentiasa pastikan bahan ini disimpan jauh daripada capaian kanak-kanak ok!


Cara Simpan Minyak Masak Yang Baru Guna Sekali, Tak Ada Sisa Kotoran!

Bagi suri rumah tangga yang kerap berada di dapur, pastinya anda akan bermandian dengan minyak masak yang digunakan untuk memasak juadah buat keluarga tersayang. Sudah habis memasak pula, telah menjadi kebiasaan untuk menyimpan minyak masak itu semula bukan?
Mungkin ada yang tidak tahu cara menyimpan minyak masak yang telah digunakan. Melalui video yang dikongsikan oleh Richard di laman tiktoknya, beliau telah berkongsikan tips menyimpan minyak masak yang digunakan sekali tanpa sisa kotoran.

Perkongsian itu, telah meraih maklum balas positif daripada pengikutnya. Mari kita lihat!
Baca juga: Lelaki Ini Kongsi Cara ‘Repair’ Dapur Gas Rumah Sendiri, Anda Pun Boleh Buat!

CARA SIMPAN MINYAK MASAK YANG BARU GUNA SEKALI
Minyak biasa kita sudah guna ni, kita simpan atau pun kita buang? Minyak kalau kita guna sekali saja, buang sayang pula.

Macam mana nak bersihkan minyak ini? Richard ajar sekarang.
TIPS MENYIMPAN MINYAK MASAK TANPA SISA KOTORAN:

1. Masa minyak tengah panas, kita sediakan:

Tepung jagung (100gm)
Air (150ml)

2. Lepastu kita adunkan sekali.

3. Masukkan dalam minyak yang sedang panas.
4. Lepas itu, tutup api.

Campuran tepung akan serap semua sisa kotor dalam minyak.

5. Lepas 15 minit angkat.

Minyak boleh guna balik dah tanpa sisa kotoran.
Tips telah pun dikongsikan, anda boleh cubanya di rumah.
VIDEO PENUH:

https://media.siraplimau.com/2022/02/WhatsApp-Video-2022-02-04-at-11.26.03.mp4
Sumber: Tiktok Richard_is_cooking


Buat ‘Hantu Petai’, Ini Cara Simpan Petai Yang Dah Bertahun Supaya Kekal Fresh & Tak Kecut!

CARA SIMPAN PETAI TAHAN LAMA
Petai merupakan antara makanan kegemaran orang ramai dan ada juga yang setiap hari wajib ada petai sebagai juadah makanan.  Kalau anda ‘hantu’ petai, anda perlu tahu cara untuk simpan petai agar ia kekal fresh.

Ini kerana, bukan mudah sebenarnya nak dapatkan petai kalau bukan musimnya. Betul tak? Jadi, jom ikut cara Puan Ummi Syuhada simpan petai. Dari tahun lepas pun tetap fresh dan elok tau!
Baca juga: Baru Beli Dah Layu… Ini Cara Simpan Sayur Agar Tahan Lebih Lama, Sebulan Pun Fresh!

INI CARA SIMPAN PETAI YANG DAH BERTAHUN SUPAYA KEKAL FRESH

Petai tahun lepas, beli tahun 2021. Masih sedap rangup krup krap.
Cara frozenkan:
– Rebus dengan 1 sd besar garam, 1 sd kecik gula. Rebus sekadar petai tukar warna.
– Tuang air rebusan, bilas, rendam kejap dgn ais batu & toskan dalam tapis.
– Dah betul-betul sejuk baru masuk dalam plastik atau bekas.

Cara saya simpan:
– Letak separuh dekat freezer. Boleh tahan berbulan-bulan.
– Separuh dekat chiller. Kalau tengah kemaruk petai sesuai la letak dekat chiller. Hari-hari nak petai.
Ini petai tahun lepas. Pada 17.5.2022 buntu nak masak apa, teringat ada petai frozen. Terus bawa keluar bilas dengan air paip dulu untuk hilangkan kesan-kesan ais yang melekat lepastu baru rendam air suam.

Bila nak hidang gunting la keliling petai baru nampak comel. Sesuai petai muda & petai padi. Gunting comel kalau nak hidang kat suami, mak mertua, family, jiran.

Pasangan sehati sejiwa. Sambal udang dan telur dadar. Dah tinggal 1 keping baru ambil gambar.

Petai jeruk. Sesuai petai muda atau tua. Petai padi atau papan. Anggaran 5 papan petai. Rebus sikit sampai kulit tukar warna. Picit keluar petai, bilas buang lendir, tos dalam tapis, biarkan sejuk.
Sediakan air panas anggaran tenggelam petai. Tambah 1 sd besar garam, 1 sd kecik gula, 1 sd kecik cuka. Gaul sampai larut. Biar air sejuk dulu. Petai pun dah betul-betul sejuk. Baru campur, biar 2 hari pada suhu bilik. Baru masuk peti ais.

Petai mentah frozen. Kupas 2 atau sebijik-sebijik buang kulit dalam. Letak atas tudung periuk, sejukkan dalam freezer sampai macam dalam gmbr.
Bila pegang dia dah boleh bergolek & tak melekat antara 1 sama lain. Masuk dalam bekas buh semula dalam freezer. Nak guna nanti ambik secukupnya baru basuh. Selamat mencuba.

Cara frozenkan petai berkulit macam ni, kena hiris siap-siap baru celur & bekukan. Sama juga step asal. Atau boleh cuba yang cara petai mentah tu. Susah nak potong bila dah frozen, jadi licin bila potong, hirisan tak cantik, terkeluar isi dgn kulit.

Petai frozen masih sesuai dibuat petai bakar. Bilas buang ais, rendam air suam. Lap bagi kering pastu susun je dekat dapur gas petik api kejap, alih bawah pulak. Siap petai bakar.

Wah, setiap minggu boleh makan petai la nampak gayanya.
Sumber: Facebook Ummi Syuhada


Ini Cara Simpan Petai Tahan Lama, Dah Berbulan Tetap Segar & Crunchy. Tak Kecut!

TIPS / CARA SIMPAN PETAI TAHAN LAMA – TAK KECUT & KEKAL SEGAR
Ramai tak antara kita yang ‘hantu petai’ kat sini?

Kalau anda salah seorang peminat petai, anda perlu tahu cara simpan petai paling mudah agar ia kekal fresh dan tahan lama dalam peti sejuk.
Maklumlah, petai ni ada musimnya, kalau beli di luar musim memang lebih mahal harganya.

Jadi kalau teringin nak makan, apa kata ikut cara simpan petai yang dikongsikan oleh Ummi Kalsum Hassian dan Ila de Laila ini.

Boleh jimat dan masak bila-bila masa je yang kita nak.

P/S: Walaupun bau petai membuatkan sesetengah individu kurang selesa, namun tiada siapa dapat menafikan khasiat petai.
Jika anda kurang selesa selepas makan petai, minum kopi tanpa gula dapat membantu mengurangkan bau petai.
Cara Simpan Petai Supaya Kekal Segar & Tahan Lama
Sekarang petai tengah musim, jadi kami nak kongsi tips cara simpan petai supaya kekal segar dan boleh tahan lama.
Baca juga: Rugi Tak Makan, Ini 7 Khasiat Petai Yang Bukan Biasa-biasa
Tip 1: Simpan Dalam Freezer
Cara-caranya:

Mula-mula saya buang kulit.
Kemudian saya rendam dengan air garam dalam 10-15 minit (nk bg ulat keluar).
Lepas tu saya basuh dan tapis air.
Akhir sekali masuk dalam bekas dan bekukan (kering tanpa air). Boleh juga pekkan kecil-kecil ikut kuantiti yang kita biasa masak.
Bila nak guna, bolehlah ambil jumlah yang kita nak saja.

Ikut cara ni memang mudah dan tak perlu tunggu musim petai.
Oh ya, dari freezer beku tu terus masukkan dalam kuah sambal. Tak perlu rendam-rendam dah barulah kekal isi cantik.
Tip 2: Simpan Dalam Bekas Berisi Air
Satu lagi cara simpan petai ni katanya boleh buat petai jadi gemuk dan crunchy.
Boleh simpan dengan kulit sekali atau kopek dulu.
Cuma cara ni kena rajin sikit sebab airnya perlu ditukar setiap 2 kali seminggu.

Cara-caranya:

Mula-mula letakkan petai dalam satu bekas berisi air.
Kemudian simpan dalam peti sejuk.
Air perlu ditukar setiap 2 kali seminggu.

*Kredit tips / petua / cara simpan petai ini dikongsikan oleh Ummi Kalsum Hassian & Ila De Laila  via FB Group Masak Apa Hari Ni (MAHN)


Guna Aplikasi Mudah Ini Untuk Simpan Resipi, Tak Perlu Selak Buku & Simpan ‘Screenshot’!

“Alamak.. tak ingat lah mana letak resipi nasi ayam yang dah salin hari tu…”
Kadang-kadang bila ternampak resipi yang menarik di laman sosial mesti ramai kaum wanita yang akan sedaya upaya simpan dengan cara menyalin atau ‘screenshot’. Tapi selalunya resipi yang disimpan tu hilang entah ke mana. Jadi, wanita ini kongsi cara simpan resipi dengan lebih sistematik dan praktikal, tak hilang dah.

INSTALL SAJA APLIKASI NI

“For beginner yang tak pandai masak atau pengantin baru yang malu nak masuk dapur (macam akak laaa walaupun pengantin lama) Nak kelek buku resipi macam zaman dulu-dulu malu la kan. Nanti orang tahu kita tak pandai masak. Zaman dah maju. Install jer EASY MENU PLANNER. Search resipi dalam facebook, copy paste sap sap soiii siap. Selamat memasak.”

BANYAK PILIHAN FUNGSI

Pastikan install aplikasi easy menu planner.. Banyak pilihan yang ada dalam aplikasi ini..

BOLEH LIST MACAM-MACAM RESIPI

Di dalam option dishes, anda boleh listkan macam-macam jenis masakan. Ni contoh resipi masakan yang telah disimpan. Anda boleh masakan sedap-sedap. Senang kan? tak perlu nak selak buku resipi dah.

Hanya ‘copy&paste’ resipi yang ingin disimpan. Siapp! Tak perlu risau resipi hilang atau penat-penat buka buku resipi.
Sumber: Wan Norazila Sulaiman


Cara Simpan Santan Kotak Supaya Susah Basi, Tahan Lebih Dari 3 Hari!

Setiap kali beli santan kotak, paling lama tahan pun hanya dua hari. Selepas itu, apa yang dilakukan adalah buang sahaja lebihan santan yang belum digunakan kerana sudah basi! Sudah bermacam-macam cara telah dicuba supaya lebihan santan yang belum digunakan kekal tahan lama.
Jadi,cada salah satu perkongsian di laman Facebook tentang tips untuk menyimpan santan kotak lebih tahan lama, boleh lebih dari 3 hari! Mudah dan praktikal, cara ini bukan sahaja dapat menjadikan santan tersebut susah basi, malah kaedah ini juga dapat menjimatkan ruang peti sejuk.

CARA SIMPAN SANTAN KOTAK, TAHAN LAMA TAK BASI
Salam nak share cara simpan santan kotak. Pernah share sebelum ni. Nak share lagi skli. Musim gaji ni kan hehe. Saya jenis beli santan kotak yang besar terus sebab lebih jimat. Setengah orang kalau beli santan kotak lepas bukak kalau tak pakai dalam masa 3 hari dah basi santan nya.
Ok lepas ni boleh buat cam ni ya..

Bahan diperlukan
1. Santan & plastik aiskrim.

2. Masukkan santan dalam plastik aiskrim ikut bajet skali pakai bila masak. Santan ni pekat jadi packing sikit-sikit pun dah cukup untuk saya.
3. Lepas dah masuk santan tu ikat dan terus masuk peti bawah. Jangan letak freezer. Letak kat peti bawah. Amik bila nak masak. Guna je mcm biasa.. pastikan labelkan tarikh luput kat santan tu.. Siap!

Tips tambahan: Ada juga yang menggunakan kaedah membekukan santan macam bekukan ais.

Sumber: Nelisa Sofea


Dah Seminggu Pun Masih Segar Kalau Simpan Sayur Dengan Cara Ini. Mudahnya!

“Aduhai, baru 2-3 hari dah nak layu sayur-sayur ni. Sayangnya… Takkan nak makan semua hari ni. Banyak lagi ni. Ingatkan beli sekali banyak bolehlah buat stok seminggu ke. Kalau dapat simpan lama sikit senang, tak payah ulang-alik pergi pasar aja nanti.”
Macam mana anda semua simpan sayur supaya tahan lama? Di sini kami ingin kongsikan tips yang disumbangkan oleh Rozlyn Farah Diana agar stok sayur anda di rumah dapat kekal segar, ‘crunchy’ dan ‘confirm’ tak layu – walaupun dah lebih seminggu.

Jom kita ikuti perkongsian beliau selengkapnya di bawah ini.
Cara Simpan Sayur Agar Tahan Lama. Dah Seminggu Pun Masih Segar!
Biasalah kalau kita beli sayur terutamanya yang berdaun tu, lepas letak dalam peti ais 2-3 hari mulalah jadi layu. Kebetulan kalau tengah diet, memanglah nak kena simpan stok sayur banyak-banyak. Jenuhlah nak ke pasar kalau asyik kena beli sayur setiap 2-3 hari kan?

Bila dah cuba cara ini, memang terbukti lepas seminggu pun sayur yang disimpan masih segar-bugar. Caranya senang sangat!

Ini langkahnya:
1. Potong Sayur
Sebelum simpan sayur, boleh potongkan sayur kecil-kecil. Saya tak basuh dulu sayurnya. Nanti bila nak guna baru basuh.
2. Ambil Bekas Kedap Udara
Lepas tu ambil bekas kedap udara untuk memuatkan sayur yang dah dipotong tadi. Tak kisahlah bekas jenama Tupperware atau tipuware, saya pakai aja apa-apa bekas yang ada dekat rumah ni. Tak payah susah hati, tak payah keluar duit beli yang lain.
3. Lapikkan Dengan Tisu
Bila dah ada bekas tadi, lapikkan tisu dekat dalam bekas sebelum mengisi sayur yang dah dipotong tadi.

Bila dah isi penuh, letak lagi sekali tisu untuk dilapikkan di bahagian paling atas sayur tu.

Lepas dah lapik atas bawah, tutuplah dengan penutup dan simpan dalam peti ais macam biasa.
Sebenarnya, tujuan buat macam ni adalah untuk menyerap wap-wap air yang akan muncul nanti. Wap-wap air ini boleh menyebabkan sayuran yang kita simpan menjadi layu dan benyek.
Jadi, sayur yang kita simpan akan kekal segar, rangup, dan tak akan layu.
Tengok, Ini Hasilnya Selepas Seminggu
Selepas seminggu, beginilah rupa sayur yang saya dah simpan.
Brokoli, sawi, salad, kobis, semuanya masih segar lagi. Nampak macam yang baru beli tadi kan?

Mudah kan?
Dengan cara ini, kita pun tak payah nak berulang-alik ke pasar banyak kali. Jimat minyak kereta. Yang penting, dapat teruskan diet dengan sayur-sayuran yang pelbagai jenis setiap hari. Ha… Tak ada alasan lagi!
OK, selamat mencuba!

*Tips ini disumbangkan oleh Rozlyn Farah Diana menerusi Facebook. Ia telah disunting dan diterbitkan semula dengan kebenaran. Untuk lebih banyak perkongsian, boleh follow beliau di SINI.


Dah 2 Minggu Pun Masih Segar! Ini Cara Simpan Strawberi Tahan Lama, Tak Berkulat & Berair

Selalu kalau balik dari Cameron Highlands tu tak sahlah kalau tak borong strawberi kan?
Tak kisahlah sama ada dari Cameron Highlands atau di pasar raya, penggemar strawberi mahupun bakers yang selalu guna strawberi tentu dilema nak simpan buah strawberi ni lama-lama.

Mana tidaknya, buah strawberi ni kejap je boleh berkulat dan berair walaupun kita dah simpan dalam peti sejuk.
Jadi dalam artikel ini, kami ingin kongsikan semula sebuah posting menarik oleh Rahayu Rusli berkenaan tips simpan strawberi yang beliau selalu buat.

Dengan cara ini, insya allah buah strawberi boleh tahan satu minggu hingga dua minggu bergantung pada kesegaran buahnya.

Masa pilih nak beli tu, tips untuk tahu buah segar atau tak, kena tengok daunnya. Kalau daun masih hijau, tak ada tompokam kuning-kuning atau hitam, insya allah buah masih segarlah tu.
Ok jom tengok langkah yang perlu dibuat untuk simpan strawberi agar tahan lebih lama.
Tips & Cara Simpan Strawberi Tahan Lama
1. Sediakan Bekas & Tisu
Mula-mula sediakan strawberi, bekas simpan dan tisu.

Saya guna bekas jenis ni dan tisu serviette macam ni je.

2. Lubangkan Bahagian Bawah Bekas.
Saya lubangkan bahagian bawah bekas supaya air dan lembapan boleh keluar dan tak bertakung dalam bekas.
3. Balut Buah Strawberi Sebiji Demi Sebiji

Lepas tu ambil strawberi tu sebiji demi sebiji.

Kita nak balutkan satu-satu dalam tisu ni.

Tak kisahlah balut macam mana asalkan semua permukaan tertutup dengan tisu.

Bila dah siap balut, bubuh dalam bekas yang kita dah lubangkan tadi.

Buat sebiji demi sebiji pada semua buah strawberi tu hinggalah habis.
4. Simpan Dalam Peti Sejuk

Kemudian bolehlah simpan dalam peti sejuk.
Nanti masa nak guna barulah ambil berapa biji yang kita nak.
Inilah Hasilnya…
Tengok, lepas seminggu daun pun masih segar, hijau lagi tu kan?

Bolehlah guna untuk hiasan pada kek, nak buat smoothie ke atau untuk dimakan begitu saja.

Mudah kan?
Peminat strawberi kenalah cuba tips ini dekat rumah bila beli buah strawberi nanti ya.
Senang nak simpan stok nanti kalau dah tahu tipsnya.
Selamat mencuba dan semoga bermanfaat untuk semua.
[Baca juga : Cara Simpan Sayur Dan Bahan Mentah Agar Tahan Lama. 2 Minggu Pun Masih Segar!]
*Tips simpan strawberi tahan lama ini dikongsikan oleh Rahayu Rusli menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, sila rujuk post asal beliau di SINI.


Cara Urus & Simpan Susu Perahan Ibu, Jangan Salah Langkah!

Susu ibu merupakan makanan yang terbaik untuk bayi dan buat ibu di luar sana pastikan cara penyimpanan susu tidak diambil ringan. Ini kerana susu ibu bersifat sensitif dan perlu pengurusan yang rapi sebelum, semasa dan selepas menyusu.
Bagi yang bercadang untuk menyusukan bayi secara eksklusif, ketahui cara penyimpanan susu yang betul. Ini kerana cara penyimpanan yang salah akan membuatkan susu rosak. Ikuti perkongsian lanjut di bawah.

Baca juga: 5 Tips Ibu Boleh Amalkan Untuk Banyakkan Susu Badan, Paling Menjadi!
CARA URUS & SIMPAN SUSU PERAHAN IBU, JANGAN SALAH LANGKAH

Saya nak share tentang cara penyimpanan EBM. Ibu-Ibu boleh mulakan kumpul EBM dari dalam pantang lagi. Khas nya buat ibu-ibu yang berkerjaya, stok EBM mesti mencukupi untuk diserahkan pada pengasuh pada setiap pagi.

CARA MENGEPAM SUSU DI RUMAH
– Bila di rumah kalau ikut cara saya sendiri, setiap kali lepas pump. Saya akan biarkan suhu susu berubah menjadi suhu bilik dulu. Sebab badan kita panas, suhu susu yang baru keluar badan sedikit berbeza dengan suhu bilik.
– Biar sekejap sebelum masuk dalam peti ais. Sebab susu tu lepas pam suhu dia suam-suam kuku. Letakkan tarikh dan masa kat botol storage tu.

– Jangan bekukan dulu, simpan dalam chiller dulu. Sebab nanti mahu campurkan dengan susu yang next pumping. Bila nak campur susu tu pula,saya simpan dalam botol asing-asing dulu. Masuk dalam chiller tu juga untuk samakan dulu suhu susu. Kemudian baru campurkan dengan susu yang sebelum tu punya.
– Pada malamnya sebelum masuk tidur , barulah uruskan susu perahan dari siang tadi untuk di bekukan, untuk dijadikan stok. Saya lebih suka guna liner sebab boleh jimat ruang dalam freezer, kalau botol pula nanti makan ruang.
– Tapi ikutlah keselesaan masing-masing lah ya. Ada juga suka pakai botol sebab senang, lepas perah je terus masuk frezeer then nampak kemas juga.
CARA MENGEPAM SUSU DI PEJABAT

– Kalau di pejabat pula, ibu-ibu boleh bawa cooler bag, breastpump dan 4 biji botol untuk sesi memerah dan menyimpan susu. Fungsi cooler bag ni seperti peti sejuk juga, kelebihannya boleh kita bawa ke mana saja.
– Jika di opis ada peti ais, bolehlah tumpang dulu di peti ais pejabat, tapi sila labelkan ya, sebab takut ada terguna bancuh air panas pula. Jadi ibu-ibu boleh buat benda yang sama macam dekat rumah.
– Cuma jangan bekukan, bila sudah beku kita kena kekalkan susu itu beku sepanjang perjalanan balik ke rumah. Sebab bila sudah cair, susu tu tak boleh di bekukan lagi ya, kena gunakan dalam tempoh 24 jam.
– Biarkan sejuk saja di chiller. Bila nak balik petang baru bawa balik pakai cooler bag, so suhu susu masih boleh dikekalkan.
Kadar / Tempoh Ketahanan Susu Ibu

1. SUHU BILIK
– Bilik tiada aircond (suhu antara 25C – 37C) – tidak lebih 4 jam.
– Bilik ada aircond (suhu antara 15C – 25C) – antara 6-8 jam, dimana suhu perlu stabil, maksudnya aircond sentiasa ‘on’ sepanjang masa.
2. DALAM FRIDGE/FREEZER
– Cooler bag/box – tahan antara 12 – 24 jam.
– Peti sejuk 2 pintu – bahagian beku (suhu antara -18C > -20C), boleh tahan hingga 3 bulan,
– Bahagian pintu bawah ( suhu antara 0C – 4C), boleh tahan 3-7 hari (sebelum dibekukan) dan 24 jam (selepas dibekukan).
– Peti sejuk 1 pintu – bahagian beku, 2 minggu
– Freezer – tahan antara 6 bulan
TIPS TAMBAHAN CARA PENYIMPANAN YANG BETUL

1. SIMPAN DALAM BEKAS ATAU PLASTIK YANG KECIL
Sebolehnya, setiap bekas dalam 1-4 Oz sahaja. Ini penting untuk mengelakkan susu terbazir. Ye lah kadang-kadang bayi ni menyusu sikit je.
Kalau kita bagi banyak terus, Contohnya terus bagi 7 oz kepada bayi, dan mungkin dia tak dapat nak habiskan, baki tu hanya boleh diminum semula dalam masa 1-2 jam sahaja.
2. CATAT TARIKH SETIAP PERAHAN

Gunakan sticker putih dan catat tarikh perahan untuk setiap bekas. Ini memudahkan anda track ‘expiry’ setiap stok susu tersebut.
3. CAIRKAN DENGAN PERLAHAN-LAHAN

Untuk mencairkan susu beku, letakkan terlebih dahulu susu di bahagian fridge supaya ianya cair perlahan-lahan. Kalau nak lagi cepat, boleh letakkan susu beku dibawah air paip yang mengalir. Seboleh mungkin, elakkan dari mencairkan susu dalam suhu bilik (contohnya letak susu atas meja di dapur atau di sinki).
4. JANGAN CAMPURKAN SUSU PERAHAN SESUKA HATI

Kalau nak campur susu perahan (pada hari yang sama sahaja), pastikan kedua-dua susu berada pada suhu yang lebih kurang sama.
Contoh, Perah waktu pagi dapat 2 Oz, perah waktu tengahari dapat lagi 2 Oz. Kalau nak campur kedua-dua perahan tersebut, pastikan suhu keduanya adalah sama.
Contoh 2 ,Susu yang diperah pagi tadi dah letak dalam peti sejuk. Susu yang diperah petang tak boleh terus campur dengan susu pagi tadi. Sejukkan dulu susu petang tersebut. Lepas dah rasa suhu lebih kurang je, baru boleh campur.
5. CARA PANASKAN SUSU PERAHAN

Panaskan botol susu di dalam bottle warmer atau rendamkan di dalam air panas (tuangkan air panas dalam cawan atau bekas yang sesuai, kemudian rendamkan bottle susu yang dah cair tadi ke dalam air panas tersebut).
Jangan sesekali panaskan susu menggunakan microwave oven ataupun secara terus dengan menggunakan api dapur. Ini boleh menghilangkan nutrisi dalam susu ibu yang kaya dengan khasiat.
Mudakan tentang penyusuan ini jika ilmu penyusuan ni kita tahu. Harap tips-tips ni dapat membantu ibu-ibu di luar sana semoga lebih tahu tentang susu perahan ni.
Sumber: Facebook Nuya Cuma


Pernahkah anda berasa letih dan berputus asa sepanjang misi menyusukan anak dengan susu badan? Ternyata, tugas menyusukan anak bukanlah sesuatu yang mudah. Apabila kita stres, letih, dan diuji dengan perkara-perkara berat, tentu ada masanya fikiran kita akan menerawang ke ruang-ruang negatif.
Di sini, kami berbesar hati untuk berkongsikan pengalaman seorang ibu, Puan Juzaila Abd Satar yang menyusukan 5 orang anak beliau dan direzekikan pula lagi dengan 5 orang anak susuan. Jika dihitung-hitung, kini pengalaman menyusukan anak-anak sudah masuk 10 tahun!

Mengagumkan, bukan? Jom kita ikuti tips dan perkongsian menarik daripada beliau.

10 Tahun Menyusu Badan Walaupun Bekerja, Ini Yang Saya Amalkan
Alhamdulillah. Allah kurniakan rezeki berpanjangan. Rezeki diatas usaha saya yang tidak pernah rasa ‘down’ di sepanjang meneruskan penyusuan anak.

Suka saya nak berkongsi beberapa perkara yang saya lakukan, saya tahu pasti ramai yang melakukannya juga.

1. Menyusu Sejurus Saja Melahirkan
Saya menyusu sejurus saja melahirkan. Beratnya 3.95kg, bersalin normal dan mudah, tenang-tenang saja melahirkannya. Menyusu di sepanjang masa di labor room sementara menunggu masuk wad dengan posisi separuh baring, baby meniarap ke dada. Berasa lenguh memangku baby dengan berat yang hampir 4kg. .
2. Tidak Simpan Stok Dalam Pantang
Di sepanjang waktu berpantang, hanya beberapa kali saja memerah hanya kerana nak legakan bengkak masa bawah usia seminggu. Normal bengkak ketika bawah 2 minggu kerana badan belum dapat ‘adjust’ penghasilan susu.
Marmet adalah pilihan saya. Selebihnya susukan sekerap setengah jam sekali pada waktu siang dan sejam sekali waktu malam. Saya tidak simpan stok dalam pantang. Seronok susukan anak setiap setengah jam. Rindu sangat.
3. Cuba Buat Tandem Nursing Selepas Habis Pantang
Bila sudah habis pantang, cuba buat tandem nursing (menyusu sebelah memerah sebelah). 4-5 kali sehari. Dapat 1-2 oz setiap sesi. Buat hanya selama 3 minggu. Dihentikan tandem kerana ada ketulan yang dipercayai ‘blocked duct’ (puncanya ‘oversupply’).
Mula semula memerah 2 minggu sebelum kembali bekerja semula. Saya mula bekerja dengan stok lebih kurang 200 oz. Anak belum 5 bulan, ‘deep freezer’ saya sudah penuh dan ketika ini direzekikan 2 orang anak susuan.
4. Perkenalkan Botol Susu Semasa Hampir Masuk Kerja
Saya perkenalkan botol susu pada Ammar pada usianya 86 hari. Ya, sejak lahir sampailah umurnya 86 hari, saya hanya ‘direct feeding’.
Walaupun pada usianya 60 hari saya demam 5 hari kerana Urinary Tract Infection sampai kena ‘drip’ di HKL, saya angkut Ammar bersama saya. Anak-anak sebelum ini pun memang dah nak masuk kerja baru saya ajar botol.

5. Aturkan Jadual Memerah Yang Konsisten
Apabila sudah bekerja, saya aturkan jadual memerah 4-5 kali sehari. Tanpa gagal. Pernahlah juga ‘missed’ tetapi seingat saya belum pernah sampai 10 kali. Tidak biarkan sampai bengkak. 4 sesi biasanya pada jam 0745, 1030, 1300 dan 1700.
Ada juga memerah 1 sesi lagi sekiranya ‘free’ pada jam 1130. Sebenarnya saya tak ada masa nak perah berlama-lama. Fokus saya memerah untuk kerap ‘stimulate’, bukan menuai hasil semata-mata.
6. Tetap Perah Walaupun ‘Outstation’
Semasa bawah setahun, kerap juga ‘outstation’. Bawa Coleman ke mana saja supaya tidak bergantung sepenuhnya dengan peti ais yang disediakan. Menukar ais pagi petang sudah menjadi keseronokan saya.
Pengalaman yang bukan semua orang dapat menikmatinya. Pernah juga ‘packing’ susu perahan di kedai semasa di Kota Kinabalu kerana ‘cooler bag’ tidak cukup ruang. Fikirkan susu tidaklah sebanyak itu untuk dibawa pulang.
7. Menyusu Setiap Jam Pada Waktu Malam
Sejak lahir memang sudah melatih anak menyusu setiap jam pada waktu malam. Sejak ada anak 11 tahun dulu memang tidur malam saya tidak tahu bila lenanya. Jadi, masa dalam pantang siang atau malam sama saja pada saya.
Melayan anak menyusu dengan gembira dan saya risau anak tidur lama lebih sejam. Jika lebih sejam pasti saya akan mula menyalinkan lampin atau ubah posisi tidurnya supaya bayi sedar dan saya boleh menyusukannya.

8. Memerah Di Mana-mana Saja
Kerjaya saya yang memerlukan saya selalu berada di banyak tempat dalam 1 hari. Mesyuarat, seminar, kursus bukanlah masalah pada saya.
Saya pernah sertai latihan menembak pistol di Kulim yang mana lokasinya jauh dari orang. Tandas pun ‘sharing’ tapi bukan halangan untuk saya terus konsisten dengan jadual memerah. Ketika itu ais yang dibawa tidak mencukupi dengan murah hati pembekal makanan bungkus memberikan saya ais dari bekas air sirap. Yang penting susu perahan kekal pada suhu yang sepatutnya.
9. Kerjaya Di Kalangan Lelaki Bukan Halangan
Saya bekerja dikalangan orang lelaki. ‘Surveyor’ wanita tak ramai. Masa umur anak 1 tahun 1 bulan saya bertukar pejabat. Tanggungjawab bertambah.
Alhamdulillah, saya boleh lagi memerah. Walaupun boleh perah di meja, ada ‘privacy’ kata kawan-kawan tapi saya pilih ke surau sekejap pada sesi 2 biasanya. Saya bagi ruang ‘subordinate’ boleh jumpa bila-bila masa. Tak selesa perah di meja nak pula kena bergerak ambil itu ini. Kalau ‘meeting’ di bangunan lain, saya memang angkut semua dan perahlah di mana pun.

10. Memilih ‘Direct Feeding’ Bila Bersama Anak
Ketika bersama anak, hanya susukan terus ke payudara. Saya kerap ‘offer’ anak menyusu sekerap setengah jam sekali. Pada saya, cukuplah pam mencuri peranan mengeluarkan susu semasa saya berjauhan dengan anak.
Apabila bersama, inilah peluang saya melancarkan kristal-kristal lelemak susu yang mungkin terbentuk semasa waktu bekerja. Ketika anak dibawah 6 bulan, pernah juga beberapa kali memerah semasa lepas subuh tetapi saya lebih suka anak mengempeng di dada.
11. 2 oz Untuk Anak Setiap Kali Minum
Bekalkan susu 14-16 oz sepanjang waktu bekerja antara jam 0730-1730 biasanya . Dengan bekalan 2oz setiap botol. Anak dapat menyusu sekerap 1 jam setengah sekali. Nampak 2 oz itu sikit pada kebanyakkan orang tetapi 2 oz yang berlemak tinggi hasil perahan yang kerap.
Berikan 2 oz bukanlah saya kedekut tetapi saya aturkan penyusuan yang tenang sehingga 2 tahun. Saya boleh berikan lebih lagi semasa bawah 17 bulan tetapi saya suka anak ‘reversed cycle’ iaitu menyusu kerap selepas saya balik bekerja.
Berikan 2oz bukanlah bermakna saya boleh bermalas-malasan untuk memerah. Saya kekal memerah kerap walaupun saya tahu jumlah perahan berlebih dari yang diperlukan semasa bawah 18 bulan dulu.

12. Tidak ‘Target’ Stok Beribu Oz
Bagi hasil perahan 1 sesi, 5oz dah cukup banyak bagi saya. Tak pernah dapat berbelas oz apatah lagi berpuluh oz. Kerap memerah susu berlemak tinggi. Yang penting cukup.
Saya tidak ‘target’ stok beribu oz. Stok ’emergency’ dalam 250 oz saja masa Ammar belum makan banyak. 14 oz seharian cukup untuk Ammar. Sejam hingga sejam setengah dapat minum. 2 oz cukup untuk Ammar.
Hasil Susu Perahan Setiap Hari (Lebih kurang):
– bawah 6 bulan = 25-30oz
– bawah 12 bulan = 20-25oz
– bawah 15 bulan = 15-20oz
– bawah 18 bulan = 12-14oz
– bawah 20 bulan = 10-12oz
– 23 bulan 7-10oz
Walaupun nampak 2 oz sebotol, berat anak saya naik banyak pernah sehingga 13 kg beratnya. Seperti yang saya katakan, 2 oz hasil perahan yang kerap-kerap adalah susu berlemak tinggi. Cukup untuk tumbesaran anak saya. Walaupun hanya dengan susu ibu saja, tumbesarannya normal.
Saya juga tidak pernah buat ‘power pumping’. Bab ini, sila jangan ikut saya ya. Susu saya perlahan-lahan berkurang kerana saya faham apabila anak meningkat usianya, perlahan-lahan hormon prolaktin akan turut berkurang. Maka, perubahan hasil perahan tidaklah menyebabkan saya susah hati. Yang penting cukup untuk anak saya.

13. Cuba Jarakkan Kehamilan
Ya, aturan saya semasa menyusukan anak bawah 2 tahun adalah mesti pastikan Rahim saya kosong. Saya mahu enjoy susukan anak tanpa gangguan apa2. Kerana, apabila mengandung, kebanyakan badan akan mengalami susu kurang dan ramai yang kering susunya.
Walaupun saya dulu ‘try to conceive’ selama 6 tahun selepas berkahwin, saya masih menjarakkan kehamilan supaya saya susukan anak dengan susu ibu dengan lancar. Kerana saya tahu kebanyakkan badan susu akan kering apabila mengandung lagi.
14. Perah Hari Ini Untuk Hari Esok
Sepanjang 17 bulan, anak dibekalkan ‘chiller’ lebih kurang 90% dan selepas itu baru ‘frozen’ digunakan sebagai ‘rotation’. Umpama perah hari ini untuk hari esok gayanya. ‘Frozen’ hanya untuk ’emergency’ dan ‘top up’ sekiranya saya perlu ‘outstation’.
Guna botol ‘Treenie’ sejak umur 3 bulan dan sampailah sekarang. Mula minum dari ‘chiller’ saja tanpa disuamkan sejak umurnya 12 bulan.
Terus minum dari ‘chiller’ tanpa disuamkan sejak usia 12 bulan
15. Tiada ‘Milkbooster’
Makan makanan sebenar saja. Tak ambil ‘processed food’, ‘junk food’ jauh sekali. Makan nasi, nasi, dan nasi. 95% ‘homemade food’. Adalah ambil minyak kelapa dara, minyak zaitun, madu. Kurma memang banyak diambil. Seharian 10-15 biji sebagai kudap-kudapan.
Saya suka kurma mariami dan biasa beli borong 10kg tahanlah 3 bulan makan sekeluarga.
16. Jaga Hubungan Dengan ALLAH Dan Sesama Manusia.
Hubungan dengan ALLAH, hubungan dengan manusia. Bercakaplah perkara baik, bantulah sehabis mampu. Hulurkan rezeki kepada orang lain kerana saya yakin setiap rezeki saya ada milik orang.
Usaha untuk melakukan solat sunat taubat, hajat, dhuha. Inilah paling utama dalam urusan hidup saya sebenarnya.
Puan Ziela bersama anak-anak.
Setiap Bayi Berbeza Ragamnya
Semoga coretan ini menjadi sedikit pembakar semangat bagi ibu-ibu yang baru memulakan penyusuan. Ini hanya perkongsian pengalaman ya! Bayi kita tak sama, ragamnya pun berbeza-beza.

*Perkongsian asal tentang pengalaman dan cara simpan susu ibu sewaktu bekerja oleh Puan Juzaila Abd Satar melalui laman Facebook  ini diterbitkan semula dengan kebenaran beliau. Banyak lagi tips yang dikongsikan oleh beliau. Boleh follow dan berhubung terus dengan beliau di sini.


Mudahkan Pengasuh Anda. Ini 7 Tips Bekalkan Susu Perahan Untuk Bayi

“Nervous pulak aku nak hantar Aina pergi pengasuh. Rasanya semua barang dah cukup dalam beg ni. Tapi, macam mana cara simpan susu ibu yang dah diperah ni ya? Patut bawa yang frozen atau yang chilled?”
Seperti yang kita tahu, ramai wanita kini semakin bijak dalam memastikan mereka dapat meneruskan penyusuan walaupun bekerja atau berjauhan dengan anak. Tapi, menguruskan susu perahan bukanlah semudah kita membekalkan susu formula.

Susu perahan atau (EBM – expressed breast milk) memerlukan penjagaan yang khusus supaya ia tidak rosak. Selain itu, ia juga perlu dibekalkan dalam bekas khas dan dipanaskan pada suhu tertentu. Masalahnya, sesetengah pengasuh menganggap bahawa ianya melecehkan dan lebih suka jika anak diberi susu formula saja.
Sebelum anda mengalah, apa kata cuba tips daripada Puan Nur Aminah Sheikh Ismail ini untuk memudahkan pengasuh anda. Mudah-mudahan cara simpan susu ibu ini dapat memudahkan kerja pengasuh dan kita juga dapat tetap meneruskan penyusuan badan sehingga cukup 2 tahun.

7 Tips Bekalkan Susu Perahan Untuk Bayi Agar Lebih Mudah Diurus Pengasuh
Berikut adalah cara simpan susu ibu yang mudah untuk dibawa ke pengasuh.
1. Senaraikan Keperluan
Mula-mula, senaraikan keperluan asas terlebih dahulu. Bagi yang belum mendapatkan barangan untuk menyimpan susu badan, anda akan memerlukan 3 bahan ini:

Cooler bag
Ice pack / ice brick
Storage bottle / feeding bottle

2. Seimbangkan Jenis EBM
Setiap kali menghantar bayi ke pengasuh, saya akan menggunakan 6 botol susu seperti di bawah:

Botol 1 fresh
Botol 2 frozen (dicairkan)
Botol 3 frozen (dicairkan)
Botol 4 chill
Botol 5 chill
botol 6 fresh

Setiap susu perahan / EBM mempunyai khasiat berlainan. Yang paling baik adalah yang fresh, kedua terbaik adalah chill, dan ketiga adalah frozen. Tapi, walaupun khasiatnya berbeza, sudah tentulah ia berkali ganda lebih baik berbanding susu formula.
Baik, mungkin ada yang bertanya:
“Boleh tak saya bekalkan semua yang frozen?”
“Boleh tak saya bekalkan semua yg chiller?”
Jawapannya boleh, tiada masalah. Cuma, kalau ada stok, seeloknya gunakan semua jenis supaya stok simpanan EBM lebih seimbang.
3. Cairkan Dahulu Susu Frozen
Bayangkan, kalau kita bekalkan semua susu frozen dan tiba-tiba anak lapar dan menangis. Susu yang belum cair tentulah ambil masa untuk panaskan juga. Perkara ini boleh mendatangkan stres kepada pengasuh.
Jadi, kalau ada banyak stok susu frozen, malam sebelum tidur boleh rendamkan dalam bekas berisi air paip dan simpan dekat chiller. Bila bangun pagi, susu akan cair sepenuhnya.

4. Labelkan 6 Buah Botol
Sebenarnya, saya berikan 6 buah botol susu berisi berlainan jenis susu perahan ada lagi satu sebab utama iaitu untuk MUDAHKAN PENGASUH SAYA.
Saya akan labelkan ikut nombor macam dalam turutan di atas. Jadi, mudah pengasuh nak ambil ikut nombor. Ini sebabnya saya isi mengikut aturan tersebut:
Botol 1: Fresh
Kenapa agaknya botol pertama dan terakhir itu fresh?
Saya bangun pam seawal 5.30 pagi. Jadi, saya bekalkan fresh untuk mudahkan pengasuh menggunakan terus yang fresh. Macam gambar di atas, botol pertama saya asingkan daripada yang lain tanpa ice pack.
Jadi, bila gunakan botol pertama, pengasuh akan keluarkan botol kedua dan letak di luar (biarkan pada suhu bilik). Susu perahan chill ini tahan 4 jam pada suhu bilik.
Botol 2 dan 3: Frozen (Dicairkan)
Bila nak bagi botol kedua, susu dah tak sejuk lagi. Mudah. Susu anak saya tak pernah disuamkan. Saya cuma ajar pengasuh untuk biar pada suhu bilik. Tengok juga pada keserasian anak. Anak saya boleh terima EBM yang tak disuamkan. Nak suamkan pun boleh. Tempoh masa nak suamkan dengan warmer pun tak lama.
Prosesnya sama macam tadi. Masa guna botol kedua, keluarkan botol ketiga dan seterusnya.
Botol 4-5: Chill
Botol 4-5 selalunya saya bekalkan yang chill.
Kalau bekalkan semua frozen, takut terjadi pembaziran sebab susu EBM frozen yang dicairkan hanya bertahan 24 jam jika disimpan dalam chiller.
Maka, kalau anak tak habis minum, kita masih boleh simpan.
Botol 6: Fresh
Botol hujung-hujung ini yang biasanya tak habis sebab kadang-kadang anak dah nampak Mak dan tolak botol susu.
Jadi, kalau kita nomborkan botol hujung-hujung ini dengan stok fresh, ia masih boleh disimpan dalam peti sejuk apabila balik dan gunakan untuk bekal keesokannya.
5. Ikut Sukatan Siap-siap
Sediakan EBM ikut sukatan per feeding pada setiap botol. Jadi pengasuh tak perlu sukat-sukat lagi. Saya bekalkan 3oz × 6botol.
Sediakan terus 6 buah botol susu, setiap EBM siap dalam botol. Tak perlu pindah-pindah botol. Terus panaskan dan boleh bagi pada baby. Mudah, bukan?
6. Siapkan Cooler Bag
Bawa EBM gunakan cooler bag atau ice box, jadi kita tidaklah mengganggu ruang peti sejuk di rumah pengasuh.
Susu dalam cooler bag dengan 3 ice pack boleh tahan selama 6-8 jam.
7. Bekalkan Warmer
Seeloknya, bekalkan pengasuh warmer supaya mudah dia panaskan susu tanpa perlu menggunakan dapur, air panas, dan sebagainya.

Ia Tidaklah Seleceh Yang Disangka!
Banyak pengasuh dan pemikiran orang kata tak nak jaga anak BF (breastfeeding) sebab susah nak handle susu perahan (EBM). Tapi, apa kata kita ambil inisiatif untuk mudahkan urusan pengasuh.
Maka seeloknya, kerja mengagih dan membahagikan susu, biar ibu yang buat. Tugas pengasuh cuma panaskan dan beri pada bayi.
Diharapkan dengan cara simpan susu ibu yang dikongsikan ini, lebih ramai ibu dapat meneruskan pemberian susu perahan kepada bayi. Bila kita mudahkan urusan orang lain, mudah-mudahan Allah akan permudahkan urusan kita juga.

*Cara simpan susu ibu untuk dibawa ke pengasuh ini merupakan perkongsian asal Nur Aminah Nur melalui Facebook beliau. Ia disusun dan diterbitkan semula dengan kebenaran. Untuk lebih banyak perkongsian dan tips, follow beliau di SINI.


Mak-Mak Kena Tahu 14 Cara-Cara Penyimpanan Susu Ini Supaya Lebih Tahan Lama

Buat ibu yang sedang menyusukan anak, pasti pening macam mana caranya untuk menyimpan susu supaya lebih tahan lama. Hal ini kerana, ada ibu yang terpaksa bekerja dan meninggalkan stok susu untuk si manja, jadi persediaan secara rapi perlu dilakukan.
Oleh itu, terdapat pelbagai cara yang anda boleh gunakan supaya dapat pastikan susu yang disimpan bertahan lama. Barulah tidak risau stok simpanan susu sentiasa cukup dan fresh bila anda berada jauh dengan anak-anak.

CARA-CARA SIMPAN SUSU SUPAYA LEBIH TAHAN LAMA
1.Botol plastik

Kelebihan

-Jimat kos,boleh ulang pakai

-Tahan hingga 3-12bulan(bergantung pada jenis botol)
Kelemahan
-Makan ruang peti sejuk
-Mudah pecah bila terjatuh,susu perlu dibuang jika pecah
-Tahan hingga 3-12bulan sahaja(bergantung jenis botol) dan cara penjagaan
2.Simpan susu guna botol kaca

Kelebihan
-Tahan lama,selagi tak pecah pakailah.
-Boleh pakai ulang kali,jimat juga
Kelemahan
-Kos agak tinggi untuk pembelian pertama
-Makan ruang dalam peti ais
-Mudah pecah
3. Plastic Storage Bag

Kelebihan
-Boleh jimat ruang peti ais
-Agak murah
Kelemahan
-Sekali penggunaan sahaja
4.Bekas dadih

Pastikan cari bekas yang bpa free ya,dan agak sukar nak cari..tak digalakkan guna bekas dadih ni dan elakkan guna berulang kali juga,sekali guna saja..biasanya bekas ini digunakan oleh ibu bayi newborn yang ditahan di wad.
5.Plastik ais krim

Tak boleh simpan susu ya bekas plastik ni
6. Picagari

Penggunaan picagari sangat jarang ditemui..Tapi ia sangat sinonim dengan ibu yang Induced Lactation atau ibu yang memerah bagi bayi prem, newborn. Habis dah pasal bekas simpan susu,kita sambung cara nak susun teratur comel-comel.
7. JANGAN SIMPAN TERLAMPAU SARAT

Kalau lihat gambar ni,ia agak sarat sampai tak ada ruang nak isi benda lain dah..saiz susu dibekukan pun kembung-kembung. Tak digalakkan cara macam ni sebab makan ruang dan agak berterabur,ramai ibu tak perasan ada susu expired terselit di celah susu
8. Cara nak dapatkan susu sama rata je beku

1.Masukkan susu, tapi jangan penuh ya contohnya kalau plastic storage tu untuk 12oz,isi dalam 7-9oz aje.
2.Buang ruang angin yang ada dalam susu
3.Bekukan dalam keadaan baring dahulu.
4.Dah beku keras,baru boleh susun.
9. Ni lagi senang faham

JANGAN LUPA LABEL
10. Zip Lock Bag/Plastik Bising

Asingkan ikut bulan,kemudian masukkan dalam satu plastik..susun susu ikut turutan tarikh. Jangan lupa label bulan pada luar plastik. Amalkan FIFO-First In First Out. Maksudnya tarikh susu paling awal diperah letak kat depan,dan paling baru di belakang.gunakan yang paling awal diperah.Ingat tau FIFO,bukan UFO.
Kenapa disarankan FIFO?sebab kita tak nak susu yang lebih awal diperah nt expired kalau susjn verterabur dan tak perasan, sayanglah kan.
11. GUNA PAPER BAG

Yang ni pula guna paper bag, kalau banyak paper bag tu bolehlah recycle untuk simpan susu. Sama juga, asingkan ikut bulan dan susun ikut turutan tarikh.
12. GUNA KOTAK

13. GUNA BAKUL

Haaa, ni kalau nak lagi teratur..bolehlah pi ajak laki belek bakul kat ECO.
14.GUNA ORGANIZER

Nak lagi syok,guna bekas ni..Nama dia Organizer Breastmilk System..tapi harga pun boleh tahan,boleh simpan 20 pek je rasanya.
*Simpan elok-elok ye susu tu supaya lebih tahan lama.
Sumber: Nor Azura


“Lepas seminggu je mesti dah busuk…” Ini Cara Simpan Telur Yang Dibasuh Agar Tahan Lama!

Adakah anda salah seorang yang pernah mengalami situasi telur rosak seminggu selepas dibasuh? Pasti rasa menjengkelkan dan juga membazir kerana akhirnya telur itu dibuang ke dalam tong sampah walaupun baru je dibeli. Sebenarnya, rahsianya adalah mungkin pada cara simpan telur yang menyebabkan ia mudah rosak.
Telur yang ingin disimpan seeloknya tidak dibasuh kerana ada satu lapisan pelindung (kutikel) pada kulit telur. Ia berfungsi melindungi pori-pori halus pada kulit telur dari masuk udara dan bakteria. Tetapi apabila dibasuh, kutikel ini akan hilang dan pori-pori halus akan terdedah menyebabkan telur tidak boleh bertahan lama. Jom ikuti perkongsian penulis mengenai cara simpan telur agar ia tahan lama.

Baca juga: Cara Buat Telur Separuh Masak Macam Dekat Kedai. Tak Keras, Tak Cair, Gebu Je!
CARA SIMPAN TELUR YANG DIBASUH AGAR IA TAHAN LAMA
1. Asingkan telur ayam yang telah dibasuh mengikut tahap kesegaran mereka. Tos kering dan gunakan tisu dapur/kain untuk cepat serap air.

2. Jika sudah kering, susun telur yang lebih segar dalam bekas bertutup yang dah ditabur dengan sedikit beras. Beras berfungsi menyerap segala lembapan/wap air yang terbentuk dalam bekas.

Boleh juga anda gunakan beras yang sama untuk telur yang berikutnya. Namun dalam beberapa bulan, tukar beras kepada yang baru apabila ia mula berkulat.

3. Bagi lapisan kedua, susun telur yang lebih lama supaya anda boleh mengggunakan mereka dahulu. Gunakan tisu atau lain sebagai alas untuk mengelakkan telur ayam retak ataupun pecah.

4. Jangan ingat minuman tenusu je, tapi tarikh luput telur pun penting! Jangan lupa untuk tulis tarikh luput/best before pada bekas agar anda tidak lupa.

Cara ini sesuai untuk anda yang selalu alami masalah telur rosak sebelum tarikh luput dan juga bagi yang membelinya terlalu banyak tapi makan masa untuk menghabiskan. Namun, jika anda sudah pasti boleh menghabiskan telur, lebih baik simpan macam biasa je. Cara ini bukan sahaja dapat mengelakkan pembaziran tapi juga dapat memanjangkan talian hayat telur anda. Selamat Mencuba!
Sumber: Facebook Yatie Eimra via Masak Apa Hari Ini (MAHN)


Ini Cara Pilih Telur & Rupanya Tak Boleh Letak Telur Dekat Pintu Peti Ais

Umum mengetahui isu kekurangan telur ayam di Malaysia dan ramai yang mengambil keputusan membeli dalam kuantiti banyak untuk dijadikan bekalan.
Walau bagaimanapun, anda dinasihatkan supaya tidak membiarkan telur tersebut rosak kerana bakteria Salmonella boleh menyebabkan demam, muntah dan cirit.

Baca juga: Nak Hilangkan Lebam Tuam Guna Ais Atau Haba? Ini Jawapan Pakar
CARA PILIH TELUR & RUPANYA TAK BOLEH LETAK TELUR DEKAT PINTU PETI AIS

1. Simpan di peti sejuk

– Telur kuning ada bakteria Salmonella. lanya boleh dibunuh dengan menyimpan di peti ais pada suhu 4°C
– Lebih tahan lama sehingga 4-5 minggu.
2. Jangan letak di pintu peti sejuk

– Suhu pintu dekat dengan suhu luar. Pintu sentiasa buka tutup.
– Suhu berubah-ubah boleh memendekkan jangka hayat telur.
3. Gunakan bekas asal telur

– Bekas ori lindungi telur dari pecah.
– Boleh mencegah telur dari menyerap bau dan rasa dari bahan lain yang ada dalam peti ais.
– Tarikh luput terpapar dan rasa yakin telur masih elok.
– Telur kuning akan sentiasa berada di tengah dengan posisi tersebut.
Jangan makan sekiranya ada tanda-tanda telur rosak. Boleh menyebabkan demam, muntah, cirit dan kematian.
Sumber: Facebook Public Health Malaysia


Penjelasan Lengkap Cara Solat Dalam Kapal Terbang Dari Mufti Wilayah Persekutuan

Bila dah sampai hujung tahun, pastinya ramai dalam kalangan kita yang akan pergi bercuti. Walaupun pergi bercuti menggunakan kapal terbang dalam jangka masa yang panjang, ini sebenarnya tidak menghalang kita untuk solat. Namun begitu, masih ramai dalam kalangan kita yang masih tidak yakin dengan tata cara solat di dalam pesawat.
Untuk kepastian, ini penerangan lengkap dari mufti Wilayah Persekutuan supaya kita dapat praktikkan bersama.

PERTAMA: MASA PERLEPASAN

Di antara perkara yang diambil kira dalam isu ini ialah masa pergerakan seseorang dari satu destinasi ke destinasi yang lain dengan menggunakan kapal terbang.

Sebagai contoh: Seseorang yang ingin menunaikan umrah ke Arab Saudi dari Malaysia dengan menaiki kapal terbang. Masa perlepasannya dari KLIA ke Jeddah adalah pada pukul 3 petang waktu Malaysia. Justeru, cara yang lebih mudah untuk dirinya dalam hal ini adalah dengan menunaikan solat jamak qasar secara taqdim zohor dan juga asar di airport KLIA.

Contoh lain: Jika seseorang berada di atas kapal terbang dalam keadaan waktu solat masih belum masuk dan waktu perlepasannya adalah dari Jeddah menuju ke Malaysia pada pukul 10 malam waktu Arab Saudi. Maka dalam hal ini, solat Maghrib dan Isyak boleh dilakukan secara jamak di airport Jeddah. Solat Subuh pula dilakukan di dalam perjalanan iaitu ketika berada di atas kapal terbang. Manakala solat zohor dan asar pula boleh dilakukan secara jamak di airport KLIA.
KEDUA: MASUK WAKTU SOLAT

Cara untuk kita mengetahui masuknya waktu solat adalah melalui pengumuman yang dibuat oleh pramugara atau krew kapal terbang. Jika tiada pengumuman, kita boleh bertanyakan kepada mereka tentang waktu tempatan di kawasan yang sedang dilalui oleh kapal terbang. Saya juga mengesyorkan agar kita mencari alternatif lain seperti menggunakan jam yang mempunyai masa tempatan khususnya waktu solat seperti al-fajr dan lain-lain.
KETIGA: PENENTUAN ARAH KIBLAT

Dalam hal ini, amatlah perlu bagi seseorang untuk menghadap ke arah kiblat ketika hendak menunaikan solat. Ini kerana, menghadap ke arah kiblat merupakan syarat sah bagi solat. Ia berdasarkan firman Allah S.W.T:
فَوَلِّ وَجْهَكَ شَطْرَ المَسْجِدِ الحَرَام
Maksudnya: Maka palingkanlah wajah kamu menghadap ke arah Masjid al-Haram.
Surah al-Baqarah (144)
Kata al-Imam al-Qurthubi ketika menafsirkan ayat ini: Palingkanlah urusan wajah kamu menghadap ke arah sudut Masjid al-Haram iaitu ka’abah. Lihat al-Jaamik Li Ahkam al-Quran, al-Qurthubi (2/148).
Namun ianya dikecualikan jika terdapat keuzuran untuk menghadap ke arah kiblat maka dibolehkan untuk menghadap arah yang paling hampir dengan kiblat. Namun jika ini juga tidak dapat dilakukan, maka saya syorkan agar solat tersebut diulang semula (i’adah) ataupun qadha sebaik sahaja sampai ke destinasi.
KEEMPAT: CARA MENGAMBIL WUDHUK

Di antara perkara yang perlu kita raikan ketika menaiki kapal terbang adalah sifat kapal terbang itu sendiri serta mematuhi peraturan penggunaan air dalam kapal terbang terutamanya dalam perjalanan jarak jauh. Saya mengesyorkan agar penggunaan air dilakukan dengan seminima mungkin sama ada dengan cara yang diajarkan oleh pihak Lembaga Tabung Haji iaitu dengan menggunakan spray dan menyapu keseluruhan muka ataupun dengan menggunakan air dengan sedikit. Seperti membasuh anggota wuduk dengan sekali basuhan sahaja.
KELIMA: TAYAMMUM

Pada pendapat kami, adalah tidak sesuai untuk menggunakan tayammum di atas kapal terbang sementelahan lagi dengan pasir yang dibawa ke dalam kapal terbang. Manakala, berkenaan isu melekapkan tangan ke dinding atau tingkap kapal terbang untuk bertayammum, saya lebih cenderung mengatakan bahawa ia tidak menepati syarat sebenar wujudnya debu dan tanah pada dinding tersebut. Firman Allah S.W.T:
فَتَيَمَّمُواْ صَعِيدٗا طَيِّبٗا
Maksudnya: Maka bertayammumlah kalian dengan debu yang bersih
Surah al-Maidah (6)
Kata al-Imam al-Syanqithi rahimahullah ketika menafsirkan ayat ini: Menjadi ketetapan ketika tayammum adalah pada pasir yang mempunyai debu yang boleh melekat di tangan. Inilah pendapat Imam al-Syafie dan juga Imam Ahmad. Rujuk Tafsir Adhwa’ al-Bayan (1/354)
KEENAM: CARA SOLAT DI ATAS KAPAL TERBANG

Dalam hal ini, kita hendaklah melihat kepada dua keadaan:
1- Kapal terbang yang mempunyai keluasan besar seperti Boeing 747, 757, 777, Airbus, dan seumpamanya. Justeru, jika terdapat ruangan untuk bersolat seperti kawasan yang berhampiran dengan tempat duduk pramugara, atau tempat hidangan makanan, maka pilihlah untuk bersolat di kawasan tersebut. Ini kerana, lebih banyak rukun fi’liyyah yang dapat kita lakukan dengan cara ini.
2- Sebaliknya, jika kapal terbang yang dinaiki itu bersaiz kecil seperti Boeing 737 dan seumpamanya dengan kapasiti penumpang yang padat serta tidak memungkinkan seseorang itu untuk berdiri bagi menunaikan solat maka dibolehkan untuk dia solat di tempat duduknya. Akan tetapi, terdapat beberapa keadaan yang perlu untuk diraikan. Antaranya:
Halakan tubuh badan ke arah kiblat dari mula solat.
Laksanakan rukun solat sekadar yang termampu. Ini berdasarkan firman Allah S.W.T yang bermaksud: Bertakwalah kalian kepada Allah sekadar kemampuan kalian.
(Surah al-Taghabun: 16)
Segala rukun qauli (perkataan) hendaklah dilaksanakan.
Syarat-syarat sah solat hendaklah dilakukan dengan sebaik mungkin.
KETUJUH: SOLAT HORMAT WAKTU

Solat hormat waktu adalah solat yang dilakukan dalam keadaan berhadas (kerana tiada air untuk berwuduk atau tiada tanah untuk bertayamum) dan juga solat yang tidak dapat menghadap kiblat.
Solat ini wajib di qadha semula setelah beroleh air atau tanah ataupun dapat menghadap kiblat. Kita juga boleh mengqada solat hormat waktu ini secara jamak ataupun qasar dengan syarat kita masih berada dalam keadaan musafir.
Apabila kita telah kembali ke tempat asal maka solat hormat waktu mestilah di qada secara sempurna. Jika ditakdirkan kita meninggal semasa musafir dan kita masih belum mendapatkan air untuk berwuduk atau tanah untuk bertayamum bagi mengqada solat, maka memadai solat menghormati itu telah diterima Allah SWT.
Sebaliknya jika kita berpeluang untuk mengqada solat hormat waktu ini setelah adanya air atau tanah, tetapi kita masih melengah-lengahkannya maka kita dikira berdosa.
Aisyah menceritakan bahawasanya beliau telah meminjam daripada Asma’ seutas rantai, lalu ia hilang. Maka Rasulullah SAW menghantar beberapa orang sahabat baginda untuk mencarinya.
Lalu tiba waktu solat, dan mereka pun solat tanpa wuduk. Apabila mereka mendatangi Nabi SAW, mereka mengadu hal tersebut, lalu turunlah ayat pensyariatan tayammum.
Pendapat ulama:
Al-Hafiz Al-Iraqi (725-806 H.) menyatakan bahawa terdapat empat pendapat daripada fuqaha mazhab Al-Syafie berhubung solat tanpa taharah.
Pendapat yang paling sahih di sisi ulama mazhab (Al-Syafie) ialah: Wajib solat kerana menghormati waktu dan wajib mengulanginya jika mampu melakukan salah satu daripadanya (wuduk atau tayamum).
Ada juga pendapat wajib solat dan tidak wajib mengulanginya. Ini adalah pilihan Al-Muzani. Kata Abu Thaur: Inilah yang menepati qiyas dan ia disebut oleh Ibnu Abd Al-Barr daripada sebilangan fuqaha.
Imam Al-Nawawi berkata: “Sesungguhnya ia adalah pendapat yang paling kuat dalilnya dan pendapat ini dikukuhkan oleh hadis ini iaitu mereka (para sahabat) solat tanpa wuduk sebelum turun ayat tayamum dan tidak dinukilkan bahawa Nabi SAW mengarahkan mereka untuk mengulanginya.”
KELAPAN: PERI PENTING DAN KEDUDUKAN SOLAT

Secara mutlak, solat merupakan ibadah badaniyah yang paling utama. Ini berdasarkan peristiwa seorang lelaki telah bertanya Nabi SAW tentang amalan yang afdhal.
Rasulullah SAW bersabda yang bermaksud: Solat. Dia terus bertanya: Kemudian apa pula ? Nabi bersabda: Kemudian solat. Dia bertanya lagi: Kemudian apa? Baginda bersabda: Solat. Baginda telah mengulangi jawapan solat sebanyak tiga kali.
(Riwayat Ibnu Hibban)
Menebus dosa
Dalam kitab Sahih al-Bukhari dan Sahih Muslim ada menyatakan dua solat yang dilakukan seseorang Islam dengan betul akan menebus dosa-dosa yang berlaku di antara kedua-dua solat tersebut. Ini berdasarkan hadis, Abu Hurairah r.a berkata, Rasulullah SAW bersabda yang bermaksud: Dengan melakukan solat lima waktu Allah akan menghapuskan dosa-dosa.
(Riwayat al-Bukhari)
Hadis seterusnya, Uthman R.anhu berkata, Rasulullah SAW bersabda yang bermaksud: Sesiapa yang berwuduk dengan sempurna sebagaimana yang diperintahkan oleh Allah, maka semua solat fardu yang dilakukannya akan menebus dosa yang ada di antara solat tersebut.
(Riwayat Muslim)
Begitu juga orang yang cuai mengerjakan solat, sama ada sengaja melengah-lengahkan atau meninggalkannya akan membawa kepada kekufuran sekiranya dia berterusan begitu. Oleh itu, solat merupakan santapan utama bagi iman sebagaimana yang telah disebutkan.
Seterusnya hadis daripada Ummu Aiman, Rasulullah SAW bersabda yang bermaksud: Jangan engkau sengaja meninggalkan solat, sesungguhnya sesiapa yang sengaja meninggalkan solat dia akan terlepas daripada mendapat perlindungan Allah dan Rasul-Nya.”
(Riwayat Imam Ahmad)
Sumber : Mufti WP


Ibu Ini Kongsi Cara Macam Mana Nak Solat Awal Waktu Bila Anak Suka ‘Menempek’ Minta Susu

“Bagaimana untuk solat awal waktu bila anak suka mengempeng?”
Anak suka mengempeng dan merengek minta susu tidak kira waktu ini adalah pengalaman merunsingkan buat si ibu. Terutama sekali, apabila si ibu mahu solat di awal waktu itu jugalah kena melayan kerenah anak. Jadi, ada caranya yang lebih mudah untuk memastikan anda mendapatkan solat yang kusyuk dan solat di awal waktu walaupun mempunyai anak kecil di rumah.

MACAM MANA NAK SOLAT  AWAL WAKTU BILA ANAK SUKA MERENGEK
First of all, ini bukanlah tips dari saya 100%. Sejujurnya, banyak kali saya tak berjaya nak apply kesemuanya. Tapi saya cuba juga buat tips-tips yang saya baca ini. Kebanyakan memang berhasil cuma perlukan istiqamah untuk melakukannya. Terima kasih kepada para ibu-bapa yang telah berkongsi semua tips ini (maaf saya tak ingat sumber setiap satu). Semoga pahala jariah ini berpanjangan apabila diamalkan oleh orang lain.
1. Pastikan anak dalam keadaan selesa

Sebelum masuk waktu solat, pastikan pampers anak tidak penuh atau pampers diganti dahulu. Bersihkan anak dan sekiranya perlu, boleh bawa anak solat bersama bila anak sudah dibersihkan.

2. Pastikan anak kenyang dan tidak lapar

Susukan anak sebelum masuk waktu solat. Sekiranya anak sudah mula makan, cuba beri anak makan dahulu supaya anak tidak meragam.
3. Berikan mainan yang bersesuaian

Berilah busy book, soft toys dan apa sahaja yang boleh buat anak busy sekejap dalam masa 5 minit. Dan solatlah berhampiran anak supaya anak tidak meragam mencari ibunya.
4. Ajar anak senyap waktu azan

Biasakan anak senyap dengan beri signal jari di mulut dan bagi tahu panggilan azan itu adalah untuk ibu solat. Dan segeralah solat pada waktu itu secara konsisten setiap hari supaya anak faham dengan konsep azan = ibu solat sekejap.
5. Ajak anak solat bersama

Kaedah ini boleh dipraktiskan dari usia bayi lagi. Biasakan solat berhampiran bayi. Bila anak sudah mula faham, ajak dia untuk bersolat sama walaupun akhirnya ibu dan ayah menjadi ‘kuda’.
Fasa ini memerlukan kesabaran. Khadijah pun suka menguji saya. Kadang-kadang dia korek hidung saya waktu tahiyat. Kadang-kadang dia suap biskut. Bila saya tutup mata, dia buka mata saya dan say ‘Cakkk’. Duduk atas kepala sudah menjadi perkara biasa.
Tapi akhir-akhir ni dia dah mula faham dan mula ikut solat sama walaupun tak sampai seminit telekung dah tercabut dan biasanya dia sambung main semula macam tak ada apa-apa berlaku. Semoga perkongsian ini bermanfaat dan semoga kita semua (terutamanya saya) sentiasa berusaha untuk solat di awal waktu agar urusan harian lebih teratur. Amin.
p/s: Kalau ibu-ibu ada tips yang lain, kongsikanlah ya. Mana tahu tips yang diberikan lebih menarik dan mudah untuk dibuat.
**mengempeng = anak melekat nak menyusu dalam tempoh yang lama.
Sumber : Nad Masrom


[VIDEO] Solat Jemaah Sambil Dukung Baby, Pasangan Ini Dapat 1 Juta Tontonan!

Benarlah kebahagiaan rumah tangga terletak pada agama. Ini dengan menjadikan solat sebagai tiang utama dalam apa jua perkara yang kita sebagai Muslim lakukan. Begitu juga dengan perkongsian wanita ini apabila dia dan suaminya mendirikan solat jemaah bersama-sama bayi setelah baru sahaja habis berpantang. Memang mendapat pujian ramai, perkongsian video ini juga dijadikan panduan dalam ilmu solat buat orang ramai.
Baca juga: ‘Hadir Dalam Hidup Anak’- Ramai Puji Cara Johan & Ozlynn Didik Anak, Tak Fake

SOLAT JEMAAH DUKUNG BABY, SUAMI ISTERI INI DAPAT PUJIAN
Perkongsian video ini sudah mendapat tontonan sebanyak 1 juta dan 162,000 tanda suka di laman TikTok. Apa yang anda boleh lihat adalah sepasang suami isteri mengerjakan solat jemaah bersama-sama.

Apa yang lebih menarik adalah, si suami turut sama mendukung bayi ketika mengerjakan solat jemaah. Sejuk hati memandang! Wanita ini juga berkongsikan bahawa ini merupakan solat jemaah pertama mereka setelah tamat tempoh berpantang.

https://media.siraplimau.com/2021/09/ssstiktok_1632728037.mp4
Hal ini kerana, mungkin bayi yang masih kecil tersebut agak sukar ditinggalkan dan si ayah mengambil keputusan untuk membawa anak tersebut ketika dalam solat. Perkara ini tidak dilarang sama sekali, malah cara ini juga boleh mendidik anak-anak sejak kecil supaya terbiasa dengan rutin solat.
‘PENTINGNYA SUAMI ADA ILMU AGAMA’
Sudah pasti ramai dalam kalangan warganet meninggalkan komen-komen positif di perkongsian video berkenaan. Ada juga hadir dengan berharap bahawa dapat dikurniakan bakal suami sebegini yang cakna dalam ilmu agama. Bukan itu sahaja, ada juga dalam kalangan warganet yang meninggalkan komen bahawa berdasarkan hadis, Rasulullah S.A.W juga pernah mengerjakan solat sambil mendukung anak.

Sumber: TikTok @ainazukri


Cara Solat Dhuha Yang Mudah, Ringkas & Betul. Dengan Doa!

Cara Solat Dhuha
Adakah anda sedang baca artikel tentang cara solat dhuha di pejabat? Tentu sekali anda ialah seorang pekerja yang baik berdedikasi. Pasti disayangi oleh pentadbir dan rakan-rakan sekerja yang lain.
Atau adakah anda sedang membaca artikel tentang cara solat dhuha ini dari rumah? Jika anda seorang surirumah, bertuah sungguh suamimu. Sanggup luangkan masa yang sedikit, mencari ilmu tentang cara solat dhuha untuk mendekatkan diri pada Allah.

Jika anda baca entri cara solat dhuha ini dari asrama atau hostel, kami yakin yang anda adalah seorang pelajar cemerlang. Susah mahu jumpa pelajar yang bukan sahaja berjaga awal, tetapi ada inisiatif untuk mengerjakan solat dhuha.
Tahniah kami ucapkan!

Untuk pengetahuan, sumber asal artikel ini adalah terbitan Panduan Mengerjakan Solat Sunat & Surah Yasin dan Amalan Pilihan dari Universiti Sultan Zainal Abidin (Unisza), Terengganu. Cara solat dhuha ini cuma sebahagian sahaja dari keseluruhan Panduan Mengerjakan Solat Sunat. Untuk download PDF lengkap dari Unisza, sila ke sini.

Teks untuk gambar di atas adalah seperti berikut:
Solat Dhuha bermaksud solat sunat yang dikerjakan pada waktu dhuha, iaitu pada saat matahari telah naik lebih kurang setinggi sebatang galah (kira-kira 20 minit selepas terbit matahari ) hinggalah matahari berada tepat di tengah- tengah langit (sebelum menjelang Zuhur).
Anjuran Rasulullah terhadap amalan Solat Dhuha adalah sebagaimana dalam sebuah hadis Riwayat Abu Hurairah ra:

“Telah bersabda Rasulullah SAW; Barang siapa yang memelihara jaminan (yang ada pada) Solat Dhuha, terampunlah baginya dosa-dosanya, sekalipun seumpama buih di lautan”
1. Lafaz Niat Solat Dhuha;

“Aku solat sunat Dhuha dua rakaat kerana Allah Taala”
Solat Dhuha boleh dilakukan dengan dua (2) rakaat sahaja atau boleh diulang sehingga enam (6) kali solat. Bacaan dalam solat dibolehkan membaca sebarang surah. Namun begitu dicadangkan untuk membaca surah al-Shams pada rakaaat pertama dan pada rakaat kedua surah ad-Dhuha
2. Doa selesai solat Dhuha;

“Ya Allah sesungguhnya waktu dhuha itu, adalah waktu dhuha (milikMu), pancaran cahaya adalah pancaran cahaya (milik)Mu, (Segala) KecantikanMu itu adalah kecantikan (milik)Mu, (Apapun) Kekuatan adalah kekuatan (milik)Mu, (Apa juga) qudrat adalah qudratNya, dan (segala) perlindungan itu adalah (datang dari) pelindunganNya. Ya Allah sekiranya rezekiku ada di langit maka turunkanlah ia, jika ada di bumi keluarkanlah ia, Jika ia sukar (Kau) mudahkanlah, Jika ia kotor (Kau) suci bersihkanlah, Jika ia jauh dekatkanlah, dan jika ia hampir maka permudahkanlah, dengan kebenaran dhuhaMu, pancaran cahayaMu, KecantikanMu, KekuatanMu dan QudratMu, Berikanlah aku apa yang telah Kau telah berikan (kepada) hamba-hambaMu yang soleh.”

Doa Solat Dhuha
Sebagai alternatif, untuk doa dalam Bahasa Arab dan Bahasa Melayu, tonton video di YouTube ini dari UNIC.

Ya Allah
Sesungguhnya Waktu Dhuha itu Dhuha-Mu
Kecantikannya Kecantikan-Mu
Keindahannya Keindahan-Mu
Kekuatannya Kekuatan-Mu
Kekuasaannya Kekuasaan-Mu
Perlindungannya Perlindungan-Mu
Ya Allah
Jika rezeki masih di langit, turunkanlah
Jika di bumi, keluarkanlah
Jika sukar, per-Mudahkanlah
Jika haram, sucikanlah
Jika jauh, dekatkanlah
Berkat waktu Dhuha
Kecantikan-Mu, keindahan-Mu
Kekuatan-Mu, kekuasaan-Mu
Limpahkan kepadaku segala
Yang Engkau telah limpahkan
Kepada hamba-hamba-Mu yang soleh

Untuk mengetahui fadhilat dan kelebihan solat Dhuha, boleh rujuk di sini.
Semoga bermanfaat!


Cara Solat Duduk Yang Betul Menurut JAKIM

“Aduh, dah masuk lapan bulan kandungan rasa tak larat nak berdiri lama-lama. Kaki pun dah bengkak-bengkak. Bolehkah solat duduk saja? Bagaimana cara solat duduk ya?”
Banyak sebab yang membolehkan seseorang itu terpaksa meninggalkan salah satu rukun solat, iaitu berdiri tegak. Antaranya ialah kemalangan, sakit tenat, keuzuran, semasa dalam kenderaan, atau wanita hamil yang tidak mampu berdiri buat masa yang lama.

Sakit kaki atau lutut antara sebab yang membolehkan solat duduk
Keringanan Untuk Solat Duduk Dan Berbaring
Dalam semua keadaan ini, kita sebagai Muslim masih lagi diwajibkan untuk menunaikan solat. Namun, ia diberi keringanan untuk disempurnakan mengikut keupayaan kita pada ketika itu.

Menurut laman web JAKIM, orang yang uzur boleh solat secara duduk. Seperti dalam hadis berikut:

Dari Amir bin Abdullah bin Zubair r.a dari bapanya katanya: Apabila Rasulullah s.a.w duduk dalam solat, diletakkannya kakinya yang kiri antara paha dan betis serta menegakkan tumit kanan, meletakkan tangan kiri di lutut kiri, meletakkan tangan kanan di paha kanan dan menunjuk dengan telunjuk.
Foto Kredit: globalpost.com
Cara Solat Duduk Bagi Pesakit Dan Ibu Hamil
1. Perlu Memenuhi Semua Rukun & Syarat Sah Solat
Walaupun solat duduk atau berbaring, solat yang dilakukan perlu memenuhi semua rukun dan syarat sah seperti dalam solat biasa, kecuali bagi yang tidak mampu dilakukan.
Contohnya, perlu menghadap kiblat, suci daripada hadas, dan menutup aurat sepenuhnya.
2. Hanya Dipraktikkan Semasa Menghadapi Kesulitan
Menurut JAKIM, pesakit boleh memilih untuk mengikut mana-mana pandangan mazhab fiqh yang sah dan tersohor, termasuklah pandangan yang lebih memudahkannya.
Namun, perlulah dipraktikkan hanya semasa menghadapi kesulitan.
Contohnya, pesakit yang tidak mampu sujud seperti biasa di atas lantai tempat solat dan mampu solat berdiri hendaklah solat berdiri dan tidak boleh solat duduk menurut mazhab Syafi’e.
Namun menurut mazhab Hanafi pesakit yang tidak mampu sujud seperti biasa di atas lantai tempat solat gugur daripadanya kewajipan berdiri dan boleh melakukan solat dalam keadaan duduk.
3. Mulakan Solat Dalam Keadaan Berdiri (Jika Mampu)
Pesakit yang mampu berdiri untuk solat fardhu (solat wajib) hendaklah memulakan solat dalam keadaan berdiri.
Contohnya, mungkin ada yang sakit lutut dan tidak boleh melipat kaki semasa duduk antara dua sujud. Tetapi, orang ini masih boleh berdiri dengan sempurna. Maka, perlu menggunakan kerusi dan mulakan solat dalam keadaan berdiri.
Jika langsung tidak mampu berdiri untuk solat, baru boleh duduk. Justeru itu, kita tidak boleh memulakan solat dalam keadaan duduk bagi yang mampu berdiri.
4. Tidak Boleh Berterusan Solat Duduk (Jika Mampu)
Jika kita mula solat dalam keadaan duduk, tetapi berasa mampu setelah itu (ketika masih di dalam solat), hendaklah kembali solat berdiri dan tidak boleh berterusan solat duduk.
Pesakit yang solat duduk dan mampu berdiri untuk ruku’ seperti biasa hendaklah berdiri (untuk iktidal) sebelum ruku’.
5. Hendaklah Sujud Di Lantai (Jika Mampu)
Pesakit yang solat duduk sama ada di atas kerusi atau lantai perlu sujud di lantai sekiranya mampu.
Foto Kredit: nev.it
6. Sekiranya Tidak Mampu Solat Duduk, Mengiring Atau Berbaring
Pesakit yang tidak mampu solat berdiri boleh solat duduk. Jika tidak mampu solat duduk boleh solat mengiring. Jika tidak mampu solat mengiring boleh solat menelentang.
Rukun pergerakan solat yang tidak mampu dilakukan seperti biasa boleh dilakukan dengan isyarat badan seperti menundukkan badan untuk ruku’ dan sujud.
Jika tidak mampu dilakukan dengan isyarat badan boleh dilakukan dengan isyarat kepala. Jika tidak mampu dilakukan dengan isyarat kepala boleh dilakukan dengan isyarat mata. Jika tidak mampu dilakukan dengan isyarat mata boleh dilakukan solat di dalam hati.
7. Hanya Solat Sunat Boleh Dilakukan Secara Duduk Bagi Yang Mampu Berdiri
Solat sunat boleh dilakukan secara duduk walaupun bagi yang mampu berdiri, namun pahalanya hanya separuh daripada pahala solat berdiri.
Foto Kredit: photo.elsoar.com
Ringkasan Cara Solat Duduk Dan Baring Untuk Pesakit
Berikut adalah 4 keadaan solat yang biasa dilakukan oleh pesakit yang tidak mampu berdiri:
Foto Kredit: Laman Facebook Daie Media Sosial JAKIM
Peringatan:
Bagi yang mampu solat fardhu berdiri tetapi tidak melakukannya bahkan melakukannya dalam keadaan duduk umpamanya solatnya tidak sah menurut mazhab Syafi’e kerana berdiri adalah salah satu rukun solat bagi yang mampu.
Namun menurut mazhab Hanafi, orang yang tidak mampu melakukan sujud seperti biasa gugur daripadanya kewajipan berdiri. Maka, cara solat duduk boleh dipraktikkan olehnya.
Berikut disertakan panduannsolat duduk beserta penjelasan terperinci melalui video oleh Mufti Wilayah Persekutuan supaya lebih jelas.

Cara Solat Duduk Semasa Dalam Perjalanan
Perlaksanaan cara solat duduk bagi pesakit ini juga sama sahaja dengan kaedah solat bagi musafir, iaitu mereka yang berada dalam kapal terbang, kereta api, atau bas. Tetapi, solat ini digelar solat menghormati waktu.
Ia adalah solat yang dilakukan dalam keadaan berhadas (kerana tiada air untuk berwuduk atau tiada tanah untuk bertayammum) dan juga solat yang tidak dapat menghadap kiblat.
Solat ini perlu di qada’ semula setelah beroleh air atau tanah ataupun dapat menghadap kiblat kembali.
Kita juga boleh mengqada’ solat solat hormat waktu ini secara jama’ ataupun qasar dengan syarat kita masih berada di dalam musafir.
Jika mampu mencari air dan tempat solat, bolehlah solat seperti biasa. Jika tidak, cukup sekadar solat duduk di atas kerusi penumpang. / Foto Kredit: cambodiamuslimholiday.com
Tunaikanlah Solat Semampunya
Hikmah diberikan keringanan dengan cara solat duduk dan berbaring adalah sebagai bukti bahawa Islam adalah agama yang mudah.
Maka, kita diberi pilihan untuk melakukan sesuatu sesuai dengan keupayaan kita.
Selain itu, rukhsah dalam solat juga menunjukkan betapa kasih sayang Allah pada hambaNya.
Oleh itu, buktikanlah juga kecintaan kita terhadap Allah dengan tetap menunaikan solat walaupun dengan cara solat duduk atau berbaring sekalipun!

*Sumber asal daripada Panduan Bersuci Dan Bersolat Bagi Pesakit, Terbitan JAKIM


Kelantan Adakan Solat Hajat, Bacaan Yasin & Doa Selamat Selama 40 Malam Berturut-Turut

Susulan dengan peningkatan kes berkaitan wabak Covid-19 yang melanda negara, Majlis Agama Islam dan Adat Istiadat Melayu Kelantan (MAIK) mengambil keputusan untuk mengarahkan masjid negeri, bandar, jajahan serta mukim di seluruh negeri mengadakan solat hajat, bacaan surah Yasin dan doa selamat selama 40 malam bermula semalam.
40 MALAM, DIKECUALIKAN MASJID DI KAWASAN TERJEJAS COVID-19

Yang Dipertua MAIK yang juga Tengku Temenggong Kelantan, Tengku Tan Sri Mohamad Rizam Tengku Abdul Aziz berkata, bagaimanapun arahan berkenaan dikecualikan kepada masjid yang terletak di kawasan yang disahkan terdapat kluster Covid-19.
Menurutnya, perkara ini mendapat perkenan daripada Sultan Muhammad V dan Yang Dipertuan bagi Negeri Kelantan sebagai Ketua Agama Islam sebagaimana peruntukkan Perkara 6 (1) Undang-undang Perlembagaan Tubuh Kerajaan Kelantan supaya diadakan solat hajat, bacaan Yasin dan doa selamat di masjid negeri, bandar dan jajahan, serta mukim di seluruh negeri.

Pendekatan ini diambil juga memandangkan sejak akhir-akhir ini berlakunya peningkatan dalam kes Covid-19 di seluruh negara termasuk di Kelantan menyebabkan MAIK memutuskan untuk diadakan solat hajat, bacaan Yasin dan doa selamat bagi membendung penularan wabak berkenaan.
Bukan itu sahaja, menurut MAIK, majlis akad nikah yang diadakan di masjid juga hanya dibenarkan dengan kehadiran tidak melebihi 20 orang.
Semoga apa yang diusahakan dan langkah yang diambil akan diperkenankan oleh Allah SWT dan wabak Covid-19 yang sedang mengancam negeri dan negara pada masa ini segera berakhir dan diangkat olehNya.
Sumber: Berita Harian


COVID19: Tatacara Tunai Solat Hajat Serentak Seluruh Negara Mohon Dijauhkan Wabak

Umat Islam di seluruh negara hari ini diminta mengadakan Solat Hajat serentak selepas solat Zohor di kediaman masing-masing untuk kesejahteraan rakyat dalam menghadapi situasi getir penularan Covid-19. Menteri di Jabatan Perdana Menteri, Senator Datuk Seri Dr. Zulkifli Mohamad Al-Bakri berkata, solat Hajat itu ditetapkan hari ini, selepas beliau menerima titah dari Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.
SOLAT HAJAT SELEPAS SOLAT ZOHOR

Menurut beliau, berdasarkan taakulan dengan ilham daripada-Nya, tarikh dan waktu sesuai bagi cadangan pelaksanaan Solat Hajat serentak di seluruh negara adalah pada hari Jumaat hari ini selepas solat Zohor di rumah dan tempat masing-masing. Beliau menyeru kepada seluruh umat Islam di negara ini untuk menyahut titah Tuanku Yang di-Pertuan Agong dengan melaksanakan solat Hajat serentak di seluruh negara tengah hari ini.
Apa yang and aperlu lakukan adalah dengan solat Zohor di rumah dan tempat masing-masing, selepas itu sambung dengan solat Hajat dan penuhi hari Jumaat ini dengan zikrullah, taubat dan munajat kepada-Nya. Kepada Allah jua kita berserah.

TATACARA SOLAT HAJAT TOLAK PENULARAN COVID-19

NIAT : Sahaja aku solat sunat hajat 2 rakaat kerana Allah Taala
BACAAN RAKAAT PERTAMA : Surah Al-Fatihah dan Surah Al-Kafirun atau Ayat Kursi 1X
BACAAN RAKAAT KEDUA : Surah Al-Fatihah dan Surah Al-Ikhlas sebanyak 3X
BACAAN SUJUD TERAKHIR : لَا إِلَهَ إِلَّا أَنْتَ سُبْحَانَكَ إِنِّي كُنْتُ مِنَ الظَّالِمِينَ (dibaca dalam bilangan ganjil seperti 11 kali atau 21 kali)
-La ilaha illa anta subhanaka inni kuntu minaz zhalimin-
“Ya Allah, Tiada Tuhan selain Engkau. Maha Suci Tuhan. Sesungguhnya aku telah menganiaya diriku sendiri dan aku termasuk golongan orang yang zalim”
*Ayuh ramai ramai kita tunaikan solat hajat ini di rumah memohon keampunan dan mohon supaya penularan wabak ini semakin reda sebelum menjelang Ramadan. Amin.
Sumber : Berita Harian


Cara Solat Istikharah Yang Ringkas Dengan Doa!

Cara Solat Istikharah
Mungkinkah anda sedang dilamun cinta dengan dua lelaki?. Bayangkan jika dilamar oleh dua jejaka, macam mana mahu buat pilihan?
Selepas graduasi, dapat dua tawaran pekerjaan. Juga masih tidak tahu mahu pilih yang mana satu?

Terlalu biasa senario seperti ini bukan? Tidak lain dan tidak bukan, cara yang paling mudah ialah melakukan solat istikharah. Soalnya, bagaimanakah cara solat istikharah yang ringkas? Bukan sahaja ringkas, bagaimanakah cara solat istikharah yang mudah dan betul?

Apa itu solat istikharah?
Solat istikharah ialah solat sunat yang dikerjakan bagi mengetahuai penentuan dan memohon diberikan petunjuk agar mendapat keputusan yang berbaik. Istikharah lazim dipraktikkan apabila berlaku ketidakpastian dalam melaksanakan satu-satu maksud. Mudah-mudahan dengan solat sunat ini, Allah menunjukkan petanda-Nya, kalau baik natijahnya, diteruskan dan kalau tidak baik, tidak akan dilaksanakan.

Samada soal kerja ada jodoh, tanya dan mintalah pada Allah kerana Dialah sebaik-baik perancang. Ini panduan dan cara solat istikharah ihsan dari Unisza.
Untuk download sebahagian dari cara solat istikhara dalam bentuk PDF yang lengkap dari Unisza, sila ke sini.
Bagaimana Cara Solat Istikharah ?
Foto Kredit: Unisza
Foto Kredit: Unisza
Doa solat istikharah
“Ya Allah, aku memohon agar Engkau memilihkan mana yang baik pada ilmu Engkau Ya Allah. Aku memohon agar Engkau memberikan kepastikan melalui ketentuanMu dan aku memohon limpahan Engkau Yang Maha Agung, kerana sesungguhnya Engkau Yang Maha Berkuasa, walhal aku tidak tahu dan Engkaulah Yang Amat Maha Mengetahui segala sesuatu yang masih tersembunyi. Ya Allah, jika persoalan ini… (nyatakan persoalan anda itu di sini)… baik bagiku, baik bagi agamaku, dan baik bagi hidupku, maka mudahkanlah ia bagiku, kemudian berikanlah keberkatan di dalamnya untukku. Ya Allah, jika sesungguhnya persoalan ini… (Nyatakan persoalan anda itu di sini)… tidak baik bagiku, tidak baik bagi agamaku dan tidak baik bagi hidupku, jugak tidak baik akibatnya bagiku, maka jauhkanlah hal ini daripadaku, dan jauhkanlah aku daripadanya. Takdirkanlah aku dengan kebaikan di mana sahaja aku berada, kemudian jadikanlah aku orang yang redha atas anugerah-Mu.”
Akhir kata, semoga dengan adanya panduan dan cara solat istikharah ini dapat memberi manfaat pada anda untuk melakukan solat istikharah. Tanyalah pada Allah dan ikut gerak hati.
Semoga membuat pilihan yang tepat!
Sumber:  Panduan Mengerjakan Solat Sunat & Surah Yasin dan Amalan Pilihan, Universiti Sultan Zainal Abidin (Unisza)


Cara Solat Jamak Qasar Yang Betul – Zohor, Asar & Maghrib, Isyak (Himpun & Pendekkan)

Cara Solat Jamak Qasar
Untuk yang ringkas, berikut ialah panduan dan cara solat jamak Qasar, sumber dari UnisZa. Boleh terus download fail dalam bentuk PDF untuk simpanan sendiri di sini.

Berikut ialah sumber dari Masjid Wilayah Persekutuan yang menceritakan cara solat jamak qasar dengan lebih panjang lebar.

Apa maksud Jamak dan Qasar?
Makna Jamak ialah dihimpunkan
Makna Qasar ialah dipendekkan

Apakah yang perlu kita niat setelah keluar rumah?
Perkara yang penting ialah kita mesti niat terlebih dahulu setelah keluar dari rumah iaitu:-
“Sahaja aku musafir kerana Allah Ta’ala”.
Kita boleh melakukan selama tiga hari tinggal bermukim.

Jamak Qasar Taqdim
Jamak Takdim dan di qasarkan (dipendekkan)
1.  Melakukan sembahyang Asar dalam waktu Zuhur itu di namakan jamak takdim.
Lakukan sembahyang zuhur 2 rakaat selepas itu di ikuti pula sembahyang asar 2 rakaat.
Niat untuk sembahyang Zuhur ialah “Sahaja aku sembahyang fardu zuhur 2 rakaat qasar dengan jamak takdim kerana Allah Ta’ala”.
Niat untuk sembahyang Asar pula ialah “Sahaja aku sembahyang fardu Asar 2 rakaat qasar dengan jamak takdim kerana Allah Ta’ala”.
Jamak Takhir dan di qasarkan (dipendekkan)
1.  Melakukan sembahyang Zuhur dalam waktu Asar itu di namakan Jamak Takhir.
Tapi dengan syarat kita mesti niatkan dahulu dalam hati sebelum habis waktu zuhur iaitu:-
“Aku nak jamakkan sembahyang zuhur dalam waktu Asar”
Lakukan sembahyang asar 2 rakaat selepas itu di ikuti pula sembahyang Zuhur 2 rakaat.
Niat untuk sembahyang Asar ialah “Sahaja aku sembahyang fardu asar 2 rakaat qasar dengan jamak takhir kerana Allah Ta’ala”.
Niat untuk sembahyang Zuhur ialah “Sahaja aku sembahyang fardu zuhur 2 rakaat qasar dengan jamak takhir kerana Allah Ta’ala”.
Kita boleh juga jamakkan Maghrib dengan Isyak atau sebaliknya tapi waktu Magrib tidak boleh diqasarkan ia tetap 3 rakaat caranya ialah:-

Jamak Qasar Takhir
Jamak taqdim dan di qasarkan (dipendekkan)
1.Melakukan sembahyang isyak dalam waktu magrib itu dinamakan jamak takdim.
Niat untuk sembahyang Maghrib ialah:
“Sahaja aku sembahyang fardu Maghrib 3 rakaat dijamakkan fardu isyak dengan jamak taqdim kerana Allah Ta’ala”.
Niat untuk sembahyang Isyak ialah:
“Sahaja aku sembahyang fardu Isyak 2 rakaat qasar dijamakkan fardu Magrib dengan jamak taqdim kerana Allah Ta’ala”.
Jamak takhir dan di qasarkan (dipendekkan)
1.  Melakukan sembahyang Magrib dalam waktu Isyak itu dinamakan jamak takhir.
Tapi jangan lupa niatkan sebelum waktu Maghrib berakhir
“Aku nak jamakkan sembahyang magrib dalam  waktu Isyak”
Niat untuk sembahyang Isyak ialah:
“Sahaja aku sembahyang fardu Isyak 2 rakaat qasar dijamakkan fardu Maghrib dengan jamak takhir kerana Allah Ta’ala”.
Niat untuk sembahyang Maghrib ialah:
“Sahaja aku sembahyang fardu Maghrib 3 rakaat dijamakkan fardu Isyak dengan jamak takhir kerana Allah Ta’ala”.

Akhir kata, semoga panduan dan cara solat jamak qasar ini dapat memberikan sedikit manfaat.


Cara Solat Jamak Taqdim & Takhir Yang Betul Dari JAKIM

Cara Solat Jamak
Selalunya, di hentian R&R Lebuh Raya Utara Selatan (PLUS), kita biasa nampak tatacara, panduan dan cara solat jamak dan qasar di dinding surau. Bila mahu solat, kita baca. Lepas itu, lupa. Jika singgah lagi di R&R, baca lagi. Selepas itu, lupa lagi. Mungkin kerana tidak dipraktikkan, kita selalu lupa.
Apa tidaknya, jika tidak selalu diamalkan, kita akan terlupa cara solat jamak. Kena selalu praktis cara solat jamak jika bermusafir agar terus lekat dalam kepala. Di bawah ini ialah panduan sembahyang musafir atau cara solat jamak yang diambil menggunakan kamera di salah satu Hentian R&R PLUS.

Gambar ihsan PLUS. Di ambil di Hentian R&R Tangkak, Arah Selatan. Klik untuk saiz yang lebih besar.
Apabila bermusafir, tidak kira menaiki kenderaan di darat, laut atau udara, kita dibolehkan melakukan solat jamak. Namun, bagi orang yang tidak biasa, tentu agak janggal. Oleh yang demikian, ini adalah perkongsian agar kita dapat ketahui cara solat jamak taqdim dan takhir dari sumber yang mempunyai kredibiliti iaitu JAKIM.

Apa itu solat jamak?
Menurut JAKIM, takrifan solat jamak terbahagi kepada dua, iaitu:

1. Jama’ Taqdim iaitu mengerjakan solat Zuhur dan solat Asar dalam waktu Zuhur atau solat Maghrib dan solat Isya’ dalam waktu Maghrib.
2. Jama’ Ta’khir iaitu mengerjakan solat Zuhur dan solat Asar dalam waktu Asar atau solat Maghrib dan solat Isya’ dalam waktu Isya’.
Apakah syarat solat jamak?
Untuk solat jamak taqdim:
1. Hendaklah bersolat secara tertib iaitu mendahulukan solat Zuhur daripada solat Asar dan solat Maghrib daripada solat Isya’.
2. Hendaklah niat Jama’ Taqdim di dalam solat pertama sebelum salam tetapi yang afdhalnya di dalam takbiratul ihram.
3. Berturut-turut di antara solat yang dijama’kan itu.
4. Berkekalan pelayaran atau perjalanan itu hingga takbiratul ihram solat yang kedua.
5. Berkeyakinan adanya waktu solat yang pertama (Zuhur atau Maghrib) berkekalan sehingga didirikan solat yang kedua (Asar atau Isya’).
Untuk solat jamak taakhir:
1. Hendaklah berniat jama’ dalam waktu pertama iaitu Zuhur atau Maghrib.
2. Berkekalan pelayaran atau perjalanan hingga memberi salam solat yang kedua.
Bagaimana cara dan contoh niat solat jamak?
Untuk jamak taqdim:
1. Jama’ Taqdim Empat Rakaat
أصلي فرض الظهر اربع ركعات مجموعا إليه العصر اداء لله تعالى
(Sahaja aku solat fardhu Zuhur empat rakaat dihimpunkan kepadanya Asar tunai kerana Allah Taala)
2. Niat Jama’ Taqdim Beserta Qasar
أصلي فرض الظهر ركعتين قصرا مجموعا إليه العصر اداء لله تعالى
(Sahaja aku solat fardhu Zuhur dua rakaat dihimpunkan kepadanya Asar tunai kerana Allah Taala)
Untuk jamak taakhir:
1. Jama’ Ta’khir Empat Rakaat
أصلي فرض الظهر اربع ركعات مجموعا إلى العصر اداء لله تعالى
(Sahaja aku solat fardhu Zuhur empat rakaat dihimpunkan kepada Asar tunai kerana Allah)
2. Niat Jama’ Ta’khir Beserta Qasar
أصلي فرض الظهر ركعتين قصرا مجموعا إلى العصر اداء لله تعالى
(Sahaja aku solat fardhu Zuhur dua rakaat dihimpunkan kepada Asar tunai kerana Allah)
Akhir kata
Semoga artikel cara solat jamak ini dapat membantu kita melakukan ibadah, walau di mana kita berada. Usah sesekali meringankan solat, walaupun bermusafir.
Untuk menghimpunkan dan memendekkan rakaat solat, baca panduan solat jamak qasar yang betul. Harus diingat, yang dibolehkan hanya solat Zohor dengan Asar, dan Maghrib dengan Isyak sahaja.
Walaubagaimanapun, jika hanya ingin memendekkan solat yang empat rakaat iaitu Zuhur, Asar dan Isya’, ikuti panduan solat qasar dari JAKIM.
Semoga perjalanan kita mendapat keredhaan Allah.


Cara Melakukan Solat Jenazah Ghaib. 5 Perkara Perlu Tahu

Seluruh rakyat Malaysia bersedih dengan tragedi tembakan rambang di Christchurch New Zealand. Setelah beberapa hari, kehilangan adik Haziq yang menjadi tanda tanya akhirnya terjawab dengan berita pemergian beliau yang telah disahkan oleh Wisma Putra.
Sehubungan dengan itu, masjid di Malaysia diseru untuk menunaikan Solat Jenazah Ghaib untuk Allahyarham Adik Haziq serta semua umat Islam yang terkorban dalam kejadian tersebut.

Menurut sumber, Solat Jenazah Ghaib ini akan dilakukan esok selepas Solat Jumaat.

Berikut adalah beberapa perkara berkaitan dan cara Solat Jenazah Ghaib dilakukan.

1. Apakah Solat Jenazah Ghaib?
Solat jenazah ghaib adalah solat yang dilakukan ke atas mayat yang tidak ada pada tempat tersebut seperti mayat yang berada jauh dari negara asalnya.
Pensyariatan solat jenazah ghaib ini adalah berdasarkan sabda Nabi SAW daripada Abu Hurairah RA:
أَنَّ رَسُولَ اللَّهِ صلى الله عليه وسلم نَعَى النَّجَاشِيَّ فِي الْيَوْمِ الَّذِي مَاتَ فِيهِ، خَرَجَ إِلَى الْمُصَلَّى، فَصَفَّ بِهِمْ وَكَبَّرَ أَرْبَعًا.
Maksudnya: Sesungguhnya Rasulullah SAW memberitahu akan berita kematian al-Najasyi ketika hari kematiannya. Baginda SAW keluar ke musolla, membuat saf dan bertakbir sebanyak empat kali.
Riwayat Al-Bukhari (1245)
2. Waktu Solat Ghaib
Solat jenazah ghaib boleh dilakukan bila-bila masa setelah jenazah dimandikan.
Ibn Hajar al-Asqalani berkata: “Bermula dari saat berita kematian hingga berlangsung selama tiga hari. Ini kerana tiga hari itu adalah tempoh bertakziah menurut yang maklum dari kitab-kitab fiqh.”
Yang muktamad adalah harus solat selama mana beliau adalah ahli solat ketika kematian berlaku.
Lihat al-Tanbih hal. 38, al-Umm 1/244 dan Mughni al-Muhtaj 1/346.
Foto Kredit: yahoo.news.sg
3. Syarat Solat Jenazah Ghaib
Antara syarat melakukan Solat Jenazah Ghaib adalah:

Solat jenazah ghaib dilakukan di negeri yang berlainan dengan keberadaan mayat.
Solat jenazah ghaib tersebut dilaksanakan setelah dimandikan mayat tersebut. (Rujuk al-Taqrirat al-Sadidah, hlm 385 dan al-Fiqh al-Manhaji, 1/600)

Cara Solat Jenazah Ghaib
Pelaksanaan solat jenazah ghaib adalah sama dengan solat jenazah yang biasa yang dilaksanakan dengan cara berdiri tanpa rukuk, sujud dan duduk.
Pertama: Bertakbiratul ihram sambil berniat solat Jenazah.
Contoh lafaz niat adalah seperti berikut: “Sahaja aku solat ke atas mayat ini fardhu kerana Allah Taala.”
Kedua: Setelah bertakbir, letakkan kedua-dua tangan ke dada sebagaimana solat biasa, kemudian bacalah Al-Fatihah.
Ketiga: Setelah selesai membaca al-Fatihah, bertakbir pula kali kedua sambil mengangkat kedua-dua tangan hingga ke cuping telinga, kemudian meletakannya semula ke dada, dan bacalah apa-apa selawat ke atas Nabi SAW.
Selawat yang afdhal ialah selawat Ibrahimiyah iaitu selawat yang dibacakan ketika tahiyat akhir.
Keempat: Bertakbir kali ketiga dan diikuti dengan mendoakan mayat.
Mendoakan mayat adalah maksud utama solat jenazah. Sekurang-kurang bacaan doa adalah:
اللَّهُمَّ ارْحَمهُ أوِ اغْفِرلَه
Maksudnya: “Ya Allah! Rahmatilah dia. Atau Ya Allah! Ampunilah dia.” (Rujuk al-Fiqh al-Manhaji, 1/602)
Kelima: Bertakbir kali keempat, kemudian berdoa:
اللَّهُمَّ لاَ تَحْرِمْنَا أَجْرَهُ وَلاَ تَفْتِنَّا وَاغْفِرْ لَنَا وَلَهُ
Maksudnya: “Ya Allah! Janganlah Engkau tahan pahalanya daripada kami dan janganlah timbulkan fitnah kepada kami selepas kematiannya serta ampunilah kami dan dia.”
Riwayat Abu Daud (3201)
Keenam: Mengucap salam sebanyak dua kali, iaitu ke kanan dan ke kiri sebagaimana salam solat-solat yang lain.
5. Ringkasan
Berikut adalah ringkasan beserta bacaan dalam Bahasa Arab bagi Solat Jenazah Ghaib yang diterbitkan oleh JAKIM.

Sumber Rujukan: Pejabat Mufti Wilayah Persekutuan: Al-Kafi 968 Kaifiat Solat Jenazah Ghaib, JAKIM – Pelaksanaan Solat Jenazah Ghaib